Ўткир Ҳошимов. Нега? Нега-а-а?! (ҳикоя) | www.ziyouz.uz\nБош саҳифа Ўзбек насри онлайн антологиясиЎткир Ҳошимов (1941-2013)Ўткир Ҳошимов. Нега? Нега-а-а?! (ҳикоя)\n(Шўролар бошлаган бемақсад афғон уруши қурбонларига бағишланади.)\nТроллейбус силкиниб қўзғалди.\n— Кейингиси — Бешинчи мавзе! Патталарни чекичлашни унутманглар. Йўлда назоратчи бор.\nҲамидулла ўрта қатордаги ўриндиқда ўтирибди. Дераза олдида.\n«Қўрқади назоратчиларингдан! Студент анойи экан-да, тутқич берадиган. Ярми самбочи, ярми каратэчи! Шунақа дейди-ку, кейинги пайтда назоратчилар ҳам кооператив тузган. Паттасиз одамни ушласа нақд уч сўмни қуртдек санаб олади. Бир сўми давлатга, икки сўми ўзига. Бир гал ўзи ҳам қўлга тушди. Кап-катта одам. Уят-е! Палакат босиб, паттаси тугаган экан… Бир эмас, тўртта ҳирсдай йигит атрофингни ўраб тургандан кейин иложинг қанча! Тўлайсан! Уларниям билгани-билган. Бир кунда эллик кишини ушласа, чўнтагига юз сўм тушиб турибди. Ҳар биттасига йигирма беш сўмдан. Қорнини оғритадими?»\n— Эслатаман, йўлда назоратчи бор.\n«Қулоқ солади гапингга! Ичида сўкаётгандир ҳаммаси».\nБунақа пайтда марказ томонга одам кам бўлади.\nТроллейбус тиқилинч эмас. Ҳар куни битта йўлдан юраверганингдан кейин ўрганиб кетаркансан. Саккиз йилдан бери шу. (Қамоқдан қайтганидан буён.) Қорақамиш «икки-бир»дан (топган номини қаранг: «икки-бир»миш, ўлсин агар, одамнинг тили келишса) секин йўлга тушади. Битта-битта юр-е-еб Студентлар шаҳарчасига келади. Троллейбусга ўтириб, (эрталаб жой бемалол-да) Ўрдагача боради. Ишига. Ошхонага. Кечқурун шу йўлдан орқага қайтади. Қорақамишга. Уйига. «Шеф» — инсофли одам, Охун ака. Ишга ундан олдин бориб туради. «Чаққон-чаққон қимирлайду, Ҳамидуллахон! Ҳали замон лағмонхўрлар клидў».\n«Контролёр кўринмайдими? Даф бўлсин. Болаларга ачинади-да, одам. Студентга уч сўм кичкина пулми? Шунақа-ку, елкасига магнитофон осиб, чиройли-чиройли қизларни қўлтиқлаб юрадигани қанча. Магнитофонга етган пул паттага етмайдими? Йў-ўқ, олмайди. Юради отасининг сояи давлатида магнитофон варанглатиб! Ота шўрлик ўғлим Тошкентдек шаҳри азимда ўқияпти, олим бўлиб келади, дейди. Офтобда елкаси яғир бўлиб кетмон уради. Насибасидан қийиб жарақ-жарақ пул жўнатади. Булар бўлса… — Ўргилдим обберадиган шаҳарингдан! Худога шукр, Раҳматилласи яхши бола чиқди. Ичмайди, чекмайди, ёмон йўлга юрмайди. Уям шу ерда ўқирди. Биофакда. Биринчи курсни битириб армияга кетди. Насиб этса, келади эрта-индин». Оббо! Ёмғир бошланди-ку… Қамалишига ёмғир сабабчи бўлган. Ёғирмас-ку, хўжайини. «Волга» ҳайдарди. ТНО. Министрни олиб юрарди. Ўша кеча хўжайин идорада анча ўтириб қолди. Кейин тағин «бир жойга» борди. «Северо-Восток»даги тўққиз қаватли уй тагида Ҳамидулла моторни ўчириб, узоқ ўтирди. Ўрганиб қолган. Аввал ҳам кўп келишган, «Северо-Восток»ка… Кейин хўжайинини уйига обориб қўйди. Ярим кечадан ошган эди. Ёмғир ёғиб турувди. Ҳамидулла шошиларди. Раҳматилланинг туғилган куни эди. Ўн ёшга чиққан куни. Палакатни қаранг: плаш кийган одам кўчани кесиб ўтаётганини кеч пайқабди… Эртасига хўжайини уни юпатди… «Ўзи стовосьмой, пиёниста экан. Оёғи синибди. Балоям урмайди. Касалхонага обориб яхши қипсиз. Сизга ҳеч нима қилмайди. Мен борман. Фақат, битта илтимос, биров сўраса «анови ёққа» борганимизни айтмайсиз. Учта болам бор, тирикчилик экан, жиндай киракашлик қилаётгандим, деб қўяқоласиз». Ҳамидулла хўжайин айтганини қилди… Икки йилга кесишди. Бир бегуноҳ фуқарога оғир тан жароҳати етказгани учун, давлат машинасидан ўз шахсий манфаати йўлида фойдалангани учун. Ахлоқ тузатиш колониясига ҳукм қилишди. Ахлоқ тузатармиш! Начора, пешанада бор экан. Хотини қон-қон йиғлади, хўжайиннинг олдига борса, секретари киргизмабди. Бунақа пайтда одам чодирхаёл бўлиб қоларканми, суддан кейин хотинига айтди. «Ёшсан, мабодо кўнглинг бўлинса… бошқа бировга… майли…» (Керакмиди шу гап?) Хотинининг кўзи ғазабдан ёниб кетди. «Ундан кўра ўлдириб кетақолинг!» Кейин ўғли билан гаплашди. Раҳматилла учинчи синфда ўқирди. Эсини таниб қолганди. Бошига иш тушганда одам ақлли бўлиб кетарканми, Ҳамидулла хўп доно гаплар айтди. «Сен энди катта йигитсан, ўғлим. Оилада сендан бошқа эркак йўқ. Опангга ёрдам бер, сингилларингни бошини сила». Ўн яшар бола онасига қандай ёрдам беради-ю, сингилларини бошини силаш учун нима қилиши керак?.. Нима десин? Бир нима дейиш керакмиди, ахир? Ўйлаб турди-да, қўшиб қўйди. «Икки йил нима? Ғиз этади, ўтади-кетади. Сан ўғлим, хапа бўма». Ўғлининг йиғлаб юборишидан қўрқар эди. Агар Раҳматилла йиғласа ўзиям… Йўқ, ўғли йиғламадиям, гапирмадиям. Ерга қараб тураверди.\nСурхондарё томонда «ахлоқини тузатишди». Темир йўл яқинида. Қора пахталик кийган аристонлар… Кечалари оғир ғўнғиллаган самолётлар, муттасил тарақа-туруқ қилиб ўтадиган юк поездлари… Аввалига ярми очиқ вагонларга ортилган юкларнинг усти брезент билан ўраб қўйилгани учун ҳеч бало кўринмасди. Кейин брезент қопламасиз ташийдиган бўлишди. Танклар, замбараклар, БТРлар. Колонияда сиёсий ахборот бўлди. Империализм малайлари Афғонистон демократик республикасидаги Савр инқилобини бўғиб ташламоқчи бўпти. Шонли совет жангчилари ўзининг интернационал бурчини шараф билан бажаришга киришибди.\n…Ўшанда Ҳамидулла ҳеч нимани ўйламади. Ўйлаб нима қилади? Шу падарингга қусур икки йилни омон-эсон ўтказса, уйига, хотинининг, иккита норасида қиза-лоғининг олдига борса, ўғлини кўрса бас. Машина деган палакатнинг рулини ушлаган номард! Дуч келган юмушни қилаверади. Зўр келса, Эски шаҳардаги мардикор бозорига бориб, ғишт қуяди, ҳаммолчилик қилади. Аммо лекин болаларини бировга зор қилиб қўймайди. Қаранг, бир нарса етти ухлаб тушига кирмабди. Ой ўтади, йил ўтади, пайти келиб сенинг ўғлинг ҳам Афғонистонга боради, интернационал бурчини бажаради…\n«Боши тошдан бўлсин ишқилиб. Кўпи кетиб, ози қолди».\n— Чекичламаганлар ўзидан кўрсин. Уч сўм жарима тўласа хотинига пайпоқ ололмайди, уйида жанжал бўлади.\n«Оббо! Шанғиллавераркан-да, бу хотин, қўлимга микрофон тегди деб!»\n«Ғунча». Номиниям топганми? Майли, буям болаларга бир эрмак-да. «Ну, погоди» деса, жонини беради. Бўрини айтмайсизми, бўрини! Вой, қисталоқ!»\nОта ҳовлиси шу ерда эди. Сув бўйида. Зилзиладан унчаям шикаст етмади. Болахонанинг синч деворидаги гувалалар тўкилганини айтмаса… Ҳамидулла ўшанда ҳали уйланмаганди. Шофёрлик курсини энди битирганди. Аслида-ку, тарихчи бўлмоқчийди. Университетга киришни орзу қиларди. «Китоб ўқигин, ҳа-а, ўқийвер, ёғи чиқади! Отангни бекитиб қўйган ғазнаси бор! Қайнаб чиқяпти. Сени уйлантиради, бола-чақанг билан қўшиб боқади! Тур ўрнингдан, қулупнайни чопиқ қил! Эртага бозорга опчиқиб сотсанг, кунингга шу ярайди!» (Отасининг асаби чатоқ эди.) Зилзила баҳонаси билан «бузди-бузди» бошланди. Бу ерда кўп қаватли муҳташам бинолар қад кўтарар эмиш. Осмонўпар қасрлар… Урушда бир оёғини ташлаб келган отаси қўлтиқтаёғини дўқиллатиб, э, югурди-я! Райком, райисполком, гор-исполком…\nҲамидулла отасининг чўлтоқ оёғини кўп кўрган. Чап оёғини… Тиззадан юқориси сақланиб қолган оёқ аллақандай ингичка тортиб кетган. Учи тўмтоқ, кўкимтир қизғиш рангда. Шимининг почасини қайириб, оқариб кетган эски қайишига қистириб олади-да, ҳаккалаб бориб деворга тираб қўйилган қўлтиқтаёғига ёпишади. «Резинкаси ейилиб кетибди, — дейди тўнғиллаб. — Бу онангни… аптекада топилса экан!» Ҳассасини дўқиллатиб, ҳов-лига тушади. «Керак бўлса Москвагача бораман», — дейди аллакимга дағдаға қилиб. — Кўкча мозорида отам ётибди, онам ётибди! Ота-бувамдан қолган уйни бузадиганнииг боши ўнта. Ана, қўлидан келса ремонт қиб берсин! Ўлигим шу ердан чиқади. — Иккала ҳассатаёғини ерга баравар уради — шу ердан! Исполкомдаги жипириққа гапирсам, безраяди. «Майли, бузадиган ердан жой олинг, уч йилдан кейин шу маҳалладан дом берамиз», дейди. Уч йилгача онангни чорбоғида тураманми? «Бўлмаса, Қурбақаободдан участка олинг»миш. Қурбақаободи ернинг киндигида бўлса, тилладан тоғим борми, бир четидан ушатиб иморат қурадиган. Йўқ, Москвага бораман. Учинчи Украина фронтининг жангчиси, Ватан учун қон тўккан «Шуҳрат» ордени кавалери хор бўлди, дейман. Уйим босиб тушгани йўқ, ремонтиям бошида қолсин, бузмасин, дейман. Домини пишириб есин, дейман».\nОтасининг елиб-югуришлари шу бўлдики, уйларида чироқ ўчиб қолди. Газ келмай қўйди. Маҳалладаги ўттиз икки хонадон «дом»га кўчишга рози бўпти. Йигирма битта оилага Қурбақаободдан ер берилибди. Саккиз хонадон «бузиладиган ер»га рози бўлиб, қариндошлариникига кўчиб кетибди. Уйларга бульдозер қўйилди.\n— Ўлсин-ей! Мунча имиллайди бу! Аксига олади ўзи. Соатингиз неччи бўлди, амаки?\n«Амаки-я! Ўзининг юзи тегирмончииинг маҳсисига ўхшайди-ку, амаки дейди. Упаниям беармон чаплабдими? Қариликни бўйнига олса ўлади бу хотинлар! Минг сўмлик пальто кийиб, гул кўтариб юргандан кўра икки сўмнинг баҳридан ўтсанг, жониқиб кутаётганингнинг олдига ўн минутда борасан. Ана, кўча тўла кооператив такси».\n— Соатим йўқ, хола! Манда соат нима қилсин. Пўристой одам бўлсам.\n«Э, ўл-а! Ўзинг ҳам жа тажангсан-да! Ёш бўлгиси келса нима қилсин бу шўрлик …Қўндоқда текканда. Гўринг нурга тўлгур отанг ҳам шунақа кажбаҳс эди… Қизиқ, бугун отанг тушингга кирибдими? Қамоқда ётганингда ўлиб кетган отанг? «Қўлтиқтаёғим қани, нега йўқотдинг», деб бақирибдими?»\nТавба, отаси майка-турсида эмиш. Кесилган чап оёғи нуқул дикиллармиш. «Топ! Ҳозир топасан таёғимни, бўлмаса ўртоқ Брежневга бораман, мен фронтовикман, дейман! Сен ҳам арзимга қулоқ солмасанг, лична Олий Бош қўмондоннинг ўзига арз қиламан, дермиш. «Э одамнинг тушига нималар кирмайди?»\n«Ҳамза театрими? Афишани қаранг, афишани! «Халқлар жаллоди». «Эртага премьера!» Қойил! Эртага одамлар янги томоша кўради. Сталинни сўкиб-сўкиб чиқади. Яшавор, шоввоз. Тириклигида доҳий ясайсан, ўлганидан кейин гўрдан олиб, гўрга тиқасан…\nАна, телестудиядан ҳам ўтдик. Шу… телевизорни ўйлаб топганниям отасига минг раҳмат-е! Уйингда индийский чойни ичиб ёнбошлаб ёт-е-еб, дунёни томоша қиласан. Ойнаи жаҳон-да! «Оталар сўзи»ни айтинг. Дилингдаги гапни топади-я. Барака топинг-е, отахон! Ўртадан андиша кўтарилди, одамларда инсоф йўқ… Қаранг, телевизор деган нарсани Тошкентда ясашган экан-у, мушук ановисини бекитганидек шуниям овоза қилишмайди. Ҳа, энди, Тошкент қолоқ бўлган, саводсиз бўлган».\n— Ўрдада тушмайсизми, синглим? «Кўрдингми, дарров чеҳраси ёришди. Нари борса ўзинг тенги хотин кишига «хола» демасанг асаканг кетармиди? Шунақа-ку, пардоз-андоз қилган хотинни кўрса… Ўзингнинг хотининг бошқача-да! Йигирма бир йил турмуш қилиб, бир марта лабига бўёқ сурмади-я. Икки гапнинг бирида: «Раҳматим келса, ҳафта ўтмай тўй қиламиз», дейди. Кўрпа-кўрпачалар тайёр, келин сарполар таппа-тахт. Шу кунларга етказсин. Майли, ҳафта, ўтибмас-ку, баҳорда… Умр савдосида бу. Келинниям таг-тахтини суриштириш керак. Ота-онаси ким, авлод-аждоди ким. Раҳматилла келишган бола. Ичмайди, чекмайди, ёмон йўлга юрмайди. Шундоқ бўлгандан кейин келин ҳам… чиройли бўлади, эсли-ҳушли, уйим-жойим дейдиган бўлади… Эрталаб ишга отланганида, «адажон, чойингиз тайёр, қуймоқ пишириб берайми», дейди. Э, умрингдан барака топ, болам! Қўшганинг билан қўша-қаригин, бахтли бўл, қизим! Кейин… Неварали бўлади. Тўнғич невараси ўғил бўлади. (Раҳматилла азамат йигит.) Ухлаб ётганида қўйнига кириб олади. Уйғонсаки… ҳалигидақа. «Ие, полвон биз томонга чоптириб юборибдилар-ку», деса, бувиси юпатади: «Неварангиз ҳалитдан буён тортқилайди, уйғонмаганингиздан кейин жаҳли чиқди-да, дадажониси!» Невараси «дадажониси»га қараб қиқир-қиқир кулади…\n— Кечирасиз, синглим, ўтиб кетсам… Раҳмат… «Вой-бу-у! Атирга чўмилганми бу хотин, нима бало, димоғни ёради-я! Бола-чақадан вақт орттириб пардоз кўнглига сиққани… Э, бизни хотинларни бошидан сув ўгириб ичсанг арзийди. Уйим-жойим дейди, бола-чақам дейди… Худодан ҳам ўргилдим, яхши кўрган бандасидан дардини аямас экан-да! Бугун тағин нолиди: нафа-сим қисяпти, адаси, ёмғир ёғади шекилли. Ёққани яхши бўлди, шояд нафаси қисгани ўтиб кетса. Шошма, тағин нима деди? «Раҳматингиз тушимга кирибди, оёғим сов-қотиб кетяпти, адамга айтинг, менга этик олиб берсинлар, деяпти. Боламнинг жони соғмикан?» Хотин кишининг туши тескари бўлади. «Анави ёқда» юрганида «тушимда ўлиб қопсиз, ўзингизни эҳтиёт қилинг», деб саккиз марта хат ёзган. Раҳматиллага нима бўларди. Бақувват, эсли-ҳушли бола… Шунақа дейди-ку бу — Афғонистон…» Раҳматиллани аэропортда кузатаётганида қаттиқ тайинлаган. «Ўғлим, сен ақлли йигитсан, опангни ҳоли ўзингга маълум… Мабодо Афғонистонга тушиб қолсанг, хатни Термиздан деб ёзавер.\nМана, икки йилки, «Термиз»дан хат келади. Хотини хурсанд. Телевизорда Афғонистонни кўрсатса, тавалло қилади: «Адажониси, пешанамиз ярақлаган экан, яхшиям Раҳматиллангиз Термизда хизмат қиляпти»… Телевизорни шартта ўчириб қўйсанг, хотининг, қизларингни кўнглига гап келса… Кўраверай десанг… Хайрият, уч кун аввал хат келди. «Термиздан соғинчли салом. Адажон, опажон, ширин сингилларим — Маҳфуза, Феруза… Мен соғ-саломат юрибман, ҳеч нимадан камчилик йўқ. Хизматлар осон. Опа! Мендан хавотир олманг. Декабрнинг ўрталарида уйга бораман».\nБугун нечанчи? Ўн иккинчи ноябрми? Бундан чиқди, узоғи билан бир ойдан кейин.\n— Келдинизмў, Ҳамидуллахон. Чаққон-чаққон қмирлайдў…\nХалат қаёкда эди? Ҳа, мана… Э, ўл-а, пиёз ивиб қолибди-ку. Бу шогирд болалар ғирт аҳмоқ-да! Арзимаган тўртта қопни панароққа олиб қўйишга эринган. Пўконидан ел ўтмаган.\n— Охун ака! Бу болалар…\n— Ҳамидиллахон ука, буёққа қаранг, сизну бир одам чақрватидў. Ваенни одам…\nВоеннийси ким бўлди? Ие, майор-ку! Савлатидан арава хуркади. Нима гуноҳи бор экан? Қизиқ, қучоқлашга бало борми?\n— Кечирасиз, ўртоқ начайник. Мен сизни…\n— Ҳамид! Танимадинг-а!\n«Ўргилдим! Шапка кийганларга кўзинг учиб турувди! Ахлоқ тузатиш колониясида кўп кўргансан!»\n— Қарасанг-чи, яхшилаброқ, «тажанг!» «Нима, «тажанг» дедими? Ахир бу…»\n— Мактаб эсингдами, тажанг? Мен — Муҳаммадминорман.\n«Шошма, шошма… Ахир, бу…»\n— Танидингми? Муҳаммадминор… Мен — Муҳаммадминорман.\n— Ие, вой, сен-ей! Вой «военний-ей!» Шошма битта ўпий! Э, шапкангни ечиб тургин-да, мундоқ Минорка! Мана бу бошқа гап!\nАхир, бу Муҳаммадминор-ку. бурни товуқникига ўхшагани учун «Минорка» деган лақаб орттирган, мактабни битириб ҳарбий билим юртига кирган, энди сенлар билан йигирма беш йил дийдор кўришолмайман, деб йиғлаган Минор…\n— Охун ака! Пиёзни болалар тўғрасин. Биз… бир пиёла чой…\n— Шошма, дўстим, чой-пойинг керакмас. Юр бу ёққа! Вақт зиқ.\n«Ўҳ-ҳў! Армиядаги старшинага ўхшаб приказ қилади-я, шоввоз! Погон бор — закон бор…»\n— Гапимни диққат билан эшит. Сени зўрға топдим. Майли, гап бундамас. Диққат билан эшит. Ҳозир бир жойга борамиз. Ғинг деб овоз чиқармайсан. Ёмон бўлади, тушундингми, менга ёмон бўлади. Военврач сифатида.. Бўл тез!\n«Нега ёмон бўлади? Қанақа военврач? Шошма, Минор… Муҳаммадминорнинг майорлик погонида илон расми борми? Бундан чиқди…»\n— Вақт зиқ! Бугун госпитал бўйича мен дежурман. …Ғиштин девор. Панжара дарвоза. Девор четидаги\nқўнғироқ. Муҳаммадминорга честь бериб, ғоз қотган сержант…\n— Битта халат! Срочно!\nҲамидулла халатни минг машаққат билан елкасига илди. Ёмғир ёғяпти. Сердарахт ҳовли. Дилни ғаш қилувчи пастак ғиштин бинолар… Минг лаънат, қарға мунча кўп! Мунча нолиш қилади, бу мараз махлуқлар!\n— Минор! Муҳаммадминор! Жон дўстим! Нима гап? Нима бўлди?\n— Жим! Ўн биринчи блокка борамиз. Келишдик, овозингни чиқармайсан. Қўрқма, ҳаммаси жойида. Ўғлинг…\n«Ўғлим?» «Оёғи нега чалишади? Нега мадор йўқ?» «Тезроқ! Тезроқ!»\nБаракка ўхшаш узун палата… Икки қатор темир каравотлар. Тўшаклар… Оқ чойшаблар… Кулранг адёллар. Бир-бирига ўхшаш қиёфалар… Ҳаммаси ёш, ҳамма-си рангпар… Дори иси… «Банниса» иси… Пастак деразадан тушаётган хира нур…\n— Ана! Секин… Илтимос, шовқин солма…\nНаҳот! Наҳот шу ўғли бўлса! Аэропортда хайрлашаётганида «мендан хавотир олманглар» деган, аввал онаси-ни, кейин уни қучоқлаган, қучоқлаганида белини қисирлатиб юборган… Ҳар сафар «Термиздан соғинчли салом» деб хат бошлаган, «опамга айтинг, хавотир олмасинлар» деган, уч кун илгари «узоғи билан бир ойдан кейин бораман», деб хати келган… Қани, қани ўша ўғли? Ўн яшарлигида «онангни эҳтиёт қил» деганида йиғламай ерга қараб турган, хизматга кетиш олдида девдек йигит бўлиб етилган… Тамом бўпти-ку! Ранги докадек оппоқ… Соқол-мўйлови ўсган…\n— Ўғлим, жон болам!\nРаҳматилла адёл тагидан қўлини чиқариб, унинг бошини силади.\n— Йиғламанг, ада.\nҚизиқ, нега соқол-мўйлови мунча дағал? Нега оқарган? Ё Худо! Ўғли ўзидан қариб кетибдими?\n— Болам! Нима қилди? Нима бўлди сенга?\n— Секин! — Ҳамидулла елкасига кимдир оҳиста қўл босганини ҳис этди. Аммо қайрилиб қарамади.\nАжаб, ўғлининг қўллари нега мунча ожиз? Нега қалтирайди?\n— Опамга айтманг, ада! Опамга айтманг… Сизни кўрдим… Докторга раҳмат…\nҲаяжонли ҳайқириқ янгради:\n— Кордиамин! Сестра, кордиамин! Раҳматилланинг юзига қон югургандек бўлди. Ҳатто… ҳатто кулимсиради ҳам. Отаси буни кўрди. Аниқ кўрди!\n— Сестра! Ўлиб қолдингми? Кордиамин!\n— Ўғлим! Кўзингни оч! Ўғлим!\n— Нари туринг, қочинг!\n— Йўқ! Бермайман! Боламни сенларга бермайман! Раҳматилла!\nУ жинни бўлиб қолганга ўхшарди. (Балки чиндан қам эсдан оғгандир.) Шитоб билан адёлни юлқиб четга улоқтирди.\n— Тур болам! Тур ўрнингдан! Кетамиз! Уйга кетамиз!\nШунда… Шунда, тўшакнинг ярми бўш эканини пайқади. Ўғлининг иккала оёғи йўқ эди. Тиззадан эмас, ундан ҳам юқорироқдан. Кўкрагидан буёғи дока билан ўраб ташланган. Ҳар жой-ҳар жойда қизғиштоб доғлар. Қотиб қолган қон доғлари.\n— Қочинг, гражданин. Халақит беряпсиз.\n— Ҳамид кет! Тушунсанг-чи, дўстим, менга гап тегади!\n— Йўқ! — У аввал темир каравот қиррасини муштлади. — Йўқ! Йўқ! — Кейин ўғлининг соқоли тикандек ўсиб кетган юзларидан ўпа бошлади.\n— Болам, кўзингни оч, Раҳмат!\nЎша заҳоти шилқ этиб ерга ўтириб қолди.\n— Нега? — деди инграб. — Нега? Инсофларинг борми? Айтинглар, болам нима гуноҳ қилувди? — Ерга мук тушди-да, намиққан тахта полни қўшқўллаб ожиз муштлай бошлади.\n— Нега? Нсга? Нега-а-а-а!!!\n← Аввалги Аввалги Ўткир Ҳошимов. Муҳаббат (ҳикоя)\nКейинги → Кейинги: Ўткир Ҳошимов. «Ўзбек иши» (ҳикоя)


Қозоғистонда “Ulttyq Onim-2020” халқаро кўргазмаси ташкил этилади.\n2020- йилнинг 15-17 май кунлари Қозоғистон Республикасининг Нур-Султон шаҳрида “Ulttyq Onim-2020” халқаро кўргазмаси ташкил этилади. Кўргазма ўз ичига 14 та йўалишни қамраб олади. Жумладан Кимё саноати, машинасозлик, озиқ-овқат саноати ва бошқалар.\nМазкур кўргазмада халқаро ва маҳаллий миқиёсда 500 дан ортиқ компаниялар ва 1500 дан ортиқ меҳмонлар иштирок этиб, кўргазма доирасида саноат ва ишлаб чиқаришга доир тақдимотлар, “B2B” учрашувлар, “Казфранч” форуми ўтказилиши режалаштирилган.\nКўргазма ҳақида батафсил маълумотларни қуйидаги ҳавола орқали олишингиз мумкин: ulttyqonim.kz


28 ноябр 2021, Тошкент вақти: 00:59\nДавлат секторида ишловчилар ойлигининг ҳатто 100 фоизига қадар пластик карточкага ўтказилган бир пайтда¸ Ўзбекистон банкоматлари пул йўқ¸ дейишмоқда оддий ўзбекистонликлар.\nДавлат қўмитаси интернет саҳифасида эълон қилинган ҳисоботда¸ асосан¸ тадбиркорлар дуч келаётган қийинчиликлар, жумладан пластик карточкалар терминаллари ижара ҳаққи ёки уларни таъмирлаш қимматлиги ҳақида гап боради. Истеъмолчиларга келганда, пластик карточкалар билан харж қилишнинг нақд пулга олди-сотди қилишдан кўра қимматроқлиги қайд этилади.\nЎзбекистон Республикаси Монополиядан чиқариш, рақобат ва тадбиркорликни қўллаб-қувватлаш давлат қўмитаси хулосаларига кўра, пластик карточкалар билан боғлиқ қийинчилик сабабларидан бири бу тизимни жорий қилиш учун керакли ускуналарнинг қимматлигидадир.\n“Пластик карта, терминал, банкомат, инфокиоск ва компьютер дастурларининг фақатгина Американинг Sercotec Select ширкатидан сотиб олиниши аниқланди. Изланишларимиз бошқа мамлакатларда бундай ускуналар ва дастурлар икки-беш баробар арзонроқ эканини кўрсатди”, дейилади ҳисоботда.\nХўш, ўзбекистонликларни бир йилдан бери қийнаётган пластик карточкалар муаммосини ускуналарни арзонроқ жойлардан сотиб олиш орқали ҳал этиб бўлса, нега шундай қилинмаяпти?\nБу саволни давлат қўмитаси “изланишларида” иштирок этган ходимига бердик.\n- Энди бизлар бунинг сабабларини билмаймиз. Изучениеда аниқланган ҳолатларни ëзганмизда бизлар. Аҳамият берган бўлсангиз¸ шулар юзасидан изучение қилиб¸ энди ишлар олиб борамиз. Сабабларини аниқ билмаймиз.\nОзодлик: Хулосалар ҳукумат идораларига тавсия сифатида бериладими?\n- Кўрамиз энди. Балки қанақадир предложение бўлса¸ соответствуюший минитерство ведемостларига таклиф сифатида берилади¸ деди давлат қўмитасининг ўзини таништирмаган ходими.\nЛекин, дейди бу расмий, пластик карточкалар тизими ўзбекистонликлар учун катта қийинчиликлар туғдираётганига қарамасдан, жуда қулай тизимдир.\n- Бу жуда қулай система. Бу бутун дунëда тарқалган. Энди ўзига яраша муаммолари бор. Лекин жуда ҳам зўр нарса бу. Зўр проект¸ дейди давлат қўмитасининг ўзини таништирмаган ходими.\nМонополиядан чиқариш қўмитаси мутасаддиси қийинчиликлар бўлса ҳам, бу “жуда зўр нарса”, дейди.\nҚўмита хулосаларида пластик карточкалар билан боғлиқ қийинчиликлар эътироф этилган бўлса-да, бу қийинчиликлар кўлами, янги тизим оддий ўзбекистонликларни қанчалик қийнаб қўйгани ҳақида ҳеч нарса дейилмаган.\nСирдарёлик ўқитувчи Гулбаҳор опа бу қийинчиликларни ўзи танасида ҳис қилаётганлардан бири.\n- Ҳозир ойликларимизни 100 фоиз пластик карточкага ўтказаяпти. Мана декабр ва ноябрникини пластикка ўтказди. Нақд пул олмаяпмиз. Ҳаммасини пластикка ўтказаяпти. Нарсалар нақд пулга қараганда пластикка қимматроқ. Масалан¸ бир қоп Ховоснинг уни нақд пулга 23 минг бўлса¸ пластик карточкага 28 мингга оламиз. Ўртада 5000 фарқи бор. Бундан ташқари¸ шакарларни ҳам 2400 сўмдан оламиз. Нақд пулга 2000 сўмдан. Ëғнинг 5 литри нақд пулга 12500 сўм бўлса¸ пластикка 15-16 минг сўм¸ дейди Гулбаҳор опа.\nПластик карточкалар жорий қилиниши билан ўз пулининг эгаси бўлмай қолган Гулбаҳор опа, давлат қўмитаси назаридан четда қолган бошқа муаммолар ҳақида ҳам гапириб берди.\nГулбаҳор опа: Банкка борсак¸ бизга нақд пулга алмаштириб бермайди. Янги йил арафасида яна битта муаммо туғилди. Биз бориб пластик карточкага нарса оламиз десак¸ “Биз пластик карточка ишлатмаймиз. Нақд пулга савдо қиламиз” деб кўпчилиги қайтарди. Янги йил арафасида менинг пластик карточкамга 250 минг пул ўтди. Кейин валюта алмаштирадиганларга бориб 20 фоиз бериб алмаштирдим. 250 минг пулимнинг 50 минггини олиб қолишиб¸ 200 минг пул беришди. Янги йил арафасида 20 фоиз бериб алмаштиришга мажбур бўлдик.\nОзодлик: У қанақа қилиб алмаштириб беради? Пластик карточкангизни олиб нима қилади?\n- Карточкамни оладида терминалга солиб¸ пулни ечиб олишади. Кейин қайтариб беришади. Масалан¸ менда пластикдан 250 минг ечиб олишди ва қўлимга 200 минг беришди, дейди ўзбекистонлик ўқитувчи.\nЎзбекистон телевидениеси кунда пластик карточкалар билан муаммолар пайдо бўлганда “мана бу ишонч телефонига қўнғироқ қилинг”, деган видеороликни кўрсатади. Гулбаҳор опа бу “ишонч телефонига” ҳам ишонч йўқ дейди.\n- Битта-иккитаси телефон қилиб кўрган экан. Яхши жавоб олишолмабди. Уларга ҳам ишонч йўқ¸ дейди Гулбаҳор опа.\nМавзуни ўрганаётиб, камина ҳам бу телефонга беш марта телефон қилди. “Ишонч телефони” жавоби Монополиядан чиқариш давлат қўмитаси хулосаси каби ишончли бўлмади.\n“Давлат солиқ қўмитасининг ишонч телефони. Ўз мурожаатингизни сигналдан сўнг қолдиринг”¸ дея такрорлади беш маротаба ҳам бу телефон.


Tasodifiy hikoya: Soyga oqqan sirlar(bir qiz uvoli)\nBolaligimda uydagi mol qo'ylarni odam borishga cho'chiydigan qalin jiydazor tepaligiga olib borardim...davomi\nкетганим хакида тухмат килинган экан. Лидия уша журнални олиб чикиш учун изига кайтди. Уни кутмадим. Томоша булгим келмади. Бошимни кайси деворга уришни билмай, дунё кузимга коронру куринган бир вактда Шомилни учратдим. Москвада бунчалар абгор, рухсиз, гуёки улик холда юрганимни куриб таниёлмай колди. Шомил менга тикилиб турди, сунг кузларидан бир томчи ёш думалади. Мен учун буюк булган кудратли инсоннинг йиглаганини ушанда курдим. Кайтиб кузига ёш олмади...Анна Сергеевна румолчасини чикарди. Лобар хикояга кулок солган холда атрофни кузатиб кетарди. Шубхали кишиларни сезмади. "Хужум килишса сумкачамдан туппончамни олишга улгураманми? - узига савол берди у. - Кдндай отаман тирик одамни?..".-\nТириклардан куркиш керак, - деди Анна Сергеевна худди Лобарнинг хаёлини укигандек. - Уликлар бокий оламга рихлат этишади-ю узларидан бир уюм тупрок, бир дунё хотира колдириб кетишади, холос. Шомилнинг хотини ва o'g'lидан хам тупрору хотира колди...Лобарнинг эти жимирлаб кетди. Куз олдига бахтиёр бир оила ва мудхиш хдлокат келиб, ох. тортиб юборди.- Уларга нима булган?- Киморбозлар чаваклаб кетишган, - Анна Сергеевна тишини тишига босди.- Нега чаваклашади? Ёш хотин... онани-я?!- Гудакниям.- Шомил ака кимордан бой бермаган, дегандингиз-ку.- Кимордан ютиш хам фалокат келтиради, шуни билиб куй. Шомил кетма-кет ютаверган-ютаверган. Киморбозлар орасида пул учун хдр кандай кабихликка тайёр кимсалар куп эмасми, бор-будини ютказган бир неча бадкирдорлар тил бириктириб, Шомилнинг оиласидан уч олган. Котиллар орасида Шомилнинг якин танишиям булган. Аслида, Шомил хавфни сезиб, оиласини чекка бир жойга кучиртирган. Бирок ишонувчанлик фалокатга олиб келди.- Уртада бегунохлар улиб кетибди-да, афсус.- Х,а, киморбоз булмаганлар тилида оилага "бегунох" тавсифи берилади, аммо кимор оламида... - Анна Сергеевна бош чайкади.Икки аёл серкатнов йулакка утишди. Одамлар окими уларни бекатгача олиб келди.- Сен Шомилга хотин булишинг керак, - деди Анна Сергеевна.- Бундай килолмайман, - дея Лобар хамсухбатига узрхох нигох ташлади...Шу билан театр куни хайрли тугади.*\n*Анна Сергеевна таъкидлаганидек, узун киш кечаларида камин ёнида утириб, "Кора карта ракси"ни урганадиган дамлар келди. Кечаю кундуз гупиллаб кор ёгади. Йул четларидаги кор уюми одамни кумиб юборади. Факат ёзда яшашга мулжалланган дала ховлиларда тириклик аломатлари куринмайди. Шомилнинг ховлиси хам бу ердаги бир неча кишки ховлилар каби банд. Гохо Шомилнинг узи хам уч-турт кун туриб кетади. Ертуладан тасир-тусир овозлар соатлаб эшитилади. Лобар бильярдхонага якинрок хонада утиролмайди. Ук овозлари уни яна бир марта бахтсиз килишга кодир булиб туюлади.Анна Сергеевна хакикатан мохир картабоз экан. Лобар уттиз беш хил карта уйинини, юзга якин ютиш усулларини урганиб чиккан булса-да, устозини дорда колдиролмай, хар сафар картанитушунмайдиган нунок ракибга айланарди. Анна Сергеевна карталарни шундай чийлардики, гох пружинани уйнаган каби уйнатар, гох гармон чалган мисол харакат киларди. Лобарнинг истаган карталарини хеч кандай шубха турдирмай тахлаб бериши кимор оламида бошкаларга нон йуклигидан дарак берарди.Кайсидир куни турт киши карта уйнашди. Лобар ва курикчи йигит ярим соат ичида уйиндан шундай холда чикишдики, агар хакикий кимор булганида улар бор-будидан айриларди. Шомил ва Анна Сергеевна ярим кечгача куч синашди. Уйку элитиб, кузи илинган Лобар жарангдор кулгидан утюниб кетди. Шомил куларди... Унинг кулгисида кандайдир бегуборлик, одамнинг рахмини келтирадиган нимадир яширинганди. "У хам мен каби одам, - деди Лобар ичида. - Кисмат туфонларига дуч келмаганида тинч-тотув, бахтли хаёт кечирарди. Москвада улим хавфи остида доимо куролини шай килиб яшамасди. Бечора, Шомил ака!.. Сизга севимли ёр керак. Х,аётда яна оилавий бахт топишингиз лозим. Уша бахт мен булсам-чи? Аллакачон афсонага айланиб колган она юртим хакикатан афсона буладими?! Качонлардир тушимдами, ота-онам бор эди, Узбекистонда яшардим, мен укиган мактаб, дусту дугоналар... Узим хам афсонага айланиб кетаман: бир вактлар Самаркандца Лобар исмли жувон яшаган. Эри билан Россияга пул ишлашга кетган. Ношуд эри уни киморга тикиб, кавказликларга ютказиб куйган. Лобарни кайтиб хеч ким курмаган...".- Лобар, - деди Шомил, - мудраяпсанми? Бориб ухла, эртага овга чикадиган булдик.- Урмонларни кезмаган осиёлик киз, курасан эртага руснинг куркини... - хиргойи килди Анна Сергеевна. Кейин Лобарнинг кулогига шивирлади: - У менга овга чикиш хукукини ютказди. Яна бир ютсам, уни уйланишга мажбур этаман. Кимга дейсанми? Сенга- да, албатта. Нима, Шомилни бегона килайми?!Лобар уялганидан чопиб чикиб кетди. Эрталаб туккизда иккита кора "Жип" ов ишкибозлари хизматига мунтазир турарди. Машиналарга озик-овкат, ичимликлар, ов милтиклари ортилди. Лобар танимайдиган иккита рус овчиси хам чакирилган эди. Бир соатдан ортик юришди. Катта йулдан урмон томон бурилишиб, ун чакиримлар ичкарига киришди. Музлаб колган кичик кул киррогига гулхан ёкишиб, йигма столларни ноз-неъматлар билан тузатишди. Лобар Шомилни ичмаса керак, деб уйларди. Бирок шахсан\nхужайиннинг ташаббуси билан хамма, хаттоки, рулдаги кишилар хам стаканларни тулдириб арок ичишди. Лобар уч-турт марта тухтаб, нафас олволди, укчиди, газак килди.- Битта стакан мажбурий, - такрорлади Шомил. - Кейин рулдагилар ва мусулмонлар ичишни тухтатишлари мумкин... Мен Россияни бежиз яхши курмайман! Ох, табиат, табиат...Лобарнинг кузига бутун олам узгача тароват-ла курина бошлади. Арок ичини киздириб, бошига ёкимли сархушлик индирганди. Бир- икки кадам ташлаган эди, чайкалиб кетди. Шомил унинг тирсагидан ушлаб, милтиклар тахлаб куйилган стол томон етаклади. Рус овчилари уттиз-уттиз беш кадам нарига нишонларни урнатмокда эди. Шомил кушотарни уклаши билан овчилар нари кетишди. Г умбурлаган ук товуши Лобарнинг кулотни коматга келтирди, аммо у ихтиёрсиз тарзда куроллардан бирига кул чузиб, зурра уклади-да, пак-пук ук отди. Шомил хохолаб кулди. Лобар хожасини таниёлмай колди. У бутунлай бошка одамга айланган эди...Куп утмай рус овчилари уларни урмоннинг куюк жойига бошлаб борди. Кор тиззадан келарди. Лобар тез-тез йикилар, кулар, хар гал Шомил уни тургазар, кучоклаб, яноридан охиста упиб куяр эди. Аллакаерларга етганларида куёнга дуч келишди. Кетма-кет\nук узилгач, куён кизил конига беланиб, жон таслим килди. Икки соатда овлаганлари шу куён булди.Кайтишда бир кулбанинг якинидан ута бошлашди. Муридан чикаётган тутунни куриб Шомил:- Анави ерда ким яшайди? - деб суради.- Билишимизча, - деди овчилардан бири, - Игнатий деган телба чолнинг кулбаси. У табиат жинниси. Шахар ва барча цивилизация турларининг душмани. Кирсангиз курасиз, кийимлариниям кулда тайёрлаган.- Игнатий деганинг арок ичадими?- Руслар арокни рад этишармиди, - кулди овчи.Шомилнинг истаги билан кулба томон бурилюцди.Буларим булди. мен кетаверсам-чи, - зорланди\nОнлайн: 5 / 81 | + reklama


Ўзбекларга огоҳлантириш: Тожикистоннинг Тоғли Бадахшон қисмида “омончилар” Гулбиддин Зиёбековни ўлдириб қўйишди, Хоруғ ва Москвада одамлар митингга чиқди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n20:38 - Ўзбекларга огоҳлантириш: Тожикистоннинг Тоғли Бадахшон қисмида “омончилар” Гулбиддин Зиёбековни ўлдириб қўйишди, Хоруғ ва Москвада одамлар митингга чиқди\n25 ноябрь куни Тожикистоннинг Тоғли Бадахшон мухтор вилоятидаги Хоруғ шаҳри марказида одамлар тўпланиб, ҳуқуқни муҳофаза қилувчи орган ходимларининг баъзилари жавобгарликка тортилишини талаб қилибдилар. Уларнинг фикрича, “ОМОН” вакиллари 30 ёшли йигитни отиб ташлашган.\nЎша куни 1992 йилда туғилган, хоруғлик Гулбиддин Зиёбеков ҳалок бўлибди. У ўзини олиб кетиш учун келган “омончилар”га қаршилик қилибжи ва натижада икки киши яраланиб, Гулбиддин Зиёбеков ҳалок бўлибди.\nГулбиддин Зиёбековнинг яқинлари Хоруғ шаҳри марказида йиғилиб, уни ўлдирган ҳуқуқни муҳофаза қилиш органи ходимлари жазоланишини талаб қилган. Норозилик митингига ҳалок бўлган йигитнинг жасадини ҳам олиб боришган.\n“Азия-Плюс” нашри уларнинг баёнотини эълон қилибди. Гувоҳларнинг бу нашрга айтишича, 25 ноябрь куни маҳаллий вақт билан соат 11:30да ҳуқуқни муҳофаза қилувчи орган ходимлари Гулбиддин Зиёбековни қўлга олиш учун боришибди. Аммо, йигит қаршилик қилган ва ходимларга мушт туширибди.\nХуллас, ўқлар отилибди ва Гулбиддин Зиёбеков ўша ерда ярадор бўлибди. Кейин эса йигитнинг ўлгани хабар қилинган.\nТоғли Бадахшон Автономияси прокуратураси ахборот хизмати маълум қилишича, 1992 йилда туғилган Гулбиддин Зиёбеков гаровга олиш ва ижтимоий душманлик кайфияти уйғотганлик айблови билан қидирувда бўлган. Шунингдек, прокуратура маълумотига кўра, йигит ўзини қўлга олиш бўйича тезкор тадбир давомида ҳуқуқни муҳофаза қилувчи орган ходимларига ноқонуний сақлаб келган “Макаров” тўппончаси билан қаршилик қилган.\nХуллас, намойишлар 26 ноябрь куни ҳам давом этибди. Тунни маҳаллий ҳокимият биноси олдида ўтказган намойишчилар Тоғли Бадахшон Мухтор Вилояти ҳокими билан учрашишибди. У Гулбиддин Зиёбеков ўлдирилиши бўйича иш 2-3 ой ичида тўлиқ ўрганилишини маълум қилибди.\nРоссия пойтахти Москвада ҳам бадахшонликлар Тожикистоннинг Москвадаги элчихонаси олдида тўпланишиб, Гулбиддин Зиёбековни ўлдирганлар жазоланиши кераклигини талаб қилишмоқда экан.\nМана ўша учрашувда қатнашганлардан бири Вазирбековнинг гаплари: “Помирда бўлаётган воқеаларга норозилигимизни билдирдик. Гулбиддин Зиёбековни қасддан ўлдиришган. Биз бу ишни қилганлар жазоланиб, қамоққа олиниши учун вақт бердик.\nИккинчи талабимиз шуки, Хоруғдаги блогпостни олиб ташлаб, ҳеч қачон қайта тиклашмасин. Учинчи талабимиз интернет алоқасини тиклаб, уни қайтиб ҳеч қачон ўчирмасликлари керак. Ҳар сафар интернет узилганда, биз яна шунча одам бўлиб элчихона олдига келаверамиз”.\nНамойишчилар ўзларининг бирорта саволларига жавоб берилмаганини айтиб, яқинда Европа мамлакатлари ва АҚШдагилар ҳам намойишга чиқиши мумкинлигини айтишмоқда экан.


Сўнгги ҳафталар динамикаси\nРасмий курсдаги қимматлашнинг уч бараварга ошиш сабаби нима?\nОзодликнинг бу саволига жавоб берган ўзбекистонлик иқтисодчилар қимматлашни ҳукуматнинг ўзбек сўмини девальвация қилиш¸ яъни сўмнинг хориж валюталарига нисбатан курсини пасайтириш уриниши деб баҳолади.\nБу жараëн сабабларига тўхталган Тошкентдаги йирик банклардан бири мутахассиси¸ президент Шавкат Мирзиëев 7 февраль куни имзолаган “Ўзбекистон Республикасини янада ривожлантириш бўйича Ҳаракатлар стратегияси тўғрисида”ги фармонини тилга олди.\n“Бу стратегиянинг “Иқтисодиëтни ривожлантириш ва либераллаштиришнинг устувор йўналишлари” деб номланган 3-бандининг 117¸118 ва 119-моддалари валюта сиëсатига бағишланган. Хусусан¸ 119-моддада “валютани тартибга солишнинг илғор бозор механизмларини босқичма-босқич жорий этиш” учун ўнта ташкилотга уч ой вақт берилган. Яъни 2017 йилнинг 1-чораги ичида нимадир аниқ қарор олиниши керак. Ҳозирча на Марказий банк¸ на Молия вазирлиги ва бошқа масъул тизимлар валюта сиëсатини либераллаштириш ҳақида берилган топшириқни қандай бажараëтгани ҳақида лом-мим демаяпти. Лекин кейинги уч ҳафтада доллар расмий курсининг 50 сўмдан оша бошлагани¸ ҳукумат босқичма-босқич девальвацияга қарор қилгани ифодаси бўлиши мумкин”¸ деди Тошкентдаги банк ходимларидан бири.\n“Валютани тартибга солишнинг илғор бозор механизмларини босқичма-босқич жорий этиш”га ваколатлантирилган тизимлардан бири мулозими ҳам Озодликка расмий курсдаги қимматлашни девальвация деб атади.\n“Қозоғистон ва Россиядаги каби бир кечада кескин девальвация қилишга қурбимиз ҳам¸ профессионал тажрибамиз ҳам етмайди. Шунинг учун босқичма-босқич оширишади. Бора-бора расмий ва норасмий курс ўртасидаги тавофут қисқариб¸ балки бир нуқтада бир хиллашиши мумкин. Бу яқинлашиш¸ балки 5000 сўмлар атрофида бўлар”¸ деди валютани тартибга солиш жараëнига алоқадор тизим расмийси.\nҚора бозордаги доллар нега яна кескин қимматлашга ўтди?\nОзодлик суҳбатлашган Ўзбекистон молия тизимларидан бири мутахассиси бунинг сабаблари кўплигини айта туриб¸ асосийларидан бири сифатида ўтган ойда пенсия ва ойликларни тўлиғича нақд пулда тўлаш ҳақидаги Мирзиëев қарорини тилга олди.\n“Бу мамлакатдаги молиявий аҳволнинг мураккаблигини охиригача тушунмасдан¸ шошма-шошарлик билан қабул қилинган қарор бўлди. Одамлар қўлида нақд пул кўпайса¸ у Тошкент бозорига оқиб келиши¸ бу пул эса¸ дарҳол доллар қора бозорига тушиб¸ курсни қимматлатиши аниқ нарса эди. Ҳозир шу нарса бўлаяпти”¸ деди молия тизими расмийси.\nБу расмий¸ Каримов даврида ойлик¸пенсия ва аксар тўловларни деярли 100 фоиз пластик карта орқали тўлаш механизмининг қаттиқ ушлаб келингани ортидаги асосий сабаб инфляциянинг кескин ошишига йўл қўймаслик бўлганини таъкидлади.\n“Энди бир томондан нақдда тўла деди ва бу ой ичида айланмадаги нақд кескин кўпайди. Бошқа томондан¸ бугун-эрта янги 10 минг сўмлик муомалага чиқади ва бу ҳам нақдни кўпайтиради. 1 апрелдан ойлик-маошлар ошади. Айланмадаги нақд массаси кўпайгани сайин¸ инфляция кучайиб¸ одамлар олаëтган ойлик ва пенсияларнинг реал харид қурби пасайиб боради¸ доллар эса ошаверади. Бу кетишда¸ яқин ойларда бир долларнинг 10 минг сўмга чиқишидан ҳам ҳайратга тушмаса бўлади”¸ деди Озодлик суҳбатлашган бу мулозим.\nЎзбекистон иқтисодиëт вазирлигининг собиқ мулозими Саодат Нишонова¸ муомаладаги нақд сўмнинг кўпайиши¸ иккинчи томондан Марказий банкнинг сўмни босқичма-босқич девальвация қилиш қарори мамлакат иқтисодини макроиқтисодий бўҳронга етаклаши мумкинлигидан огоҳлантиради.\n-Бу тарафдан нақд пулни кўпайтираяпти¸ бошқа тарафдан сўмни девальвация қилаяпти¸ бу таннарх инфляцияси¸ бу эса¸ макроиқтисодий бўҳрон йўли деганидир. Нақдни кўпайтирмасдан¸ аксинча уни ушлаб тириб¸ сўмни кескин девалъвация қилишкерак эди. Бу ëқдан пулни печатлаб¸ бу ëқдан босқичма-босқич девальвация қилиш давлатни оғир аҳволга солиб қўяди. Таннарх кўтарилиши бошланса¸ ойлик кўтарилаверади¸ нарх эса¸ ойликдан олдин ошиб кетаверади¸ сўмнинг харид қурби йўқолиб бораверади. Бу занжир реакциясини узиш жуда-жуда қийин бўлади кейин¸ дейди Саодат Нишонова.\nЎзбекистонда долларнинг қора бозордаги курси 7 минг сўмдан ошиб кетди


Мексика - xabar.uz\nОбрадор: «Ўзингни алмаштириб бўлмас деб ҳисоблаш — хато фикр. Мол-давлатга қаттиқ боғланиб қолиш керакмас».\nМексика президенти депутатларни хоинликда айблади\nПрезидент илгари сурган ташаббус парламентда етарли овоз олмади.\nМексиканинг Тихуана шаҳрида журналист Лурдес Малдонадо уйи яқинида отиб кетилди.\nМексикадан АҚШга кетаётган қарийб 50 мигрант ҳалок бўлди\nРасмийнинг сўзларига кўра, жабрланганларнинг барчасига тиббий ёрдам кўрсатилган, шифохоналарга етказилган.\nМексикада автобуснинг қулаши оқибатида 19 киши ҳалок бўлди, яна ўнлаб инсонлар жароҳатлан. Бу ҳақда ABC News хабарига асосланиб Интерфакс маълум қилди.\nМексикада фожиа юз берди: одамлар ёниб кетди (фото)\nЙирик йўл-транспорт ҳодисаси оқибатида 18 киши ҳалок бўлди.\nМексикада кучли зилзила юз берди\nЕр силкинишлари мамлакат пойтахтида кучлироқ сезилган.\n«Трамп девори» қулай бошлади\nAҚШ-Мексика чегарасида барпо этилган Трамп деворининг бир қисмини ёмғир ювиб кетди.\nЛотин Америкасига ҳам Европа иттифоқига ўхшаш ташкилот керак — Мексика президенти\n«Икки аср аввал ишланган модель умрини яшаб бўлди, унинг келажаги йўқ...»\nФуқаронинг жасадини чиқариб олиш учун вайроналар тозаланмоқда.


«АСАБ ВА РУҲИЯТ» - Ўзбекистон овози газетаси\n«АСАБ ВА РУҲИЯТ»\nҲамма ҳам иссиқ жон, умрида шифокорга иши тушмаган одам бўлмайди. Унинг қабулига борганда малакаси, касб маҳоратидан ҳам кўра муомала-муносабатига, айтар сўзига кўпроқ эътибор берамиз. Бу табиий, албатта. Афсуски, кўпинча бундай мулоқотдан кўнглимиз тўлмайди. Сабаби, дардига шифо истаб келган беморга кўнгилдагидек эътибор бермайдиган, унинг дардини охиригача эшитмайдиган шифокорлар ҳам учраб туради. Ваҳоланки, шифокор, аввало, сўз билан даволаши лозим, суҳбатдан кейин бемор ўзини яхши ҳис этмаса, демак, у яхши мутахассис эмас.\nТаниқли невролог ва нейропсихолог олим, тиббиёт фанлари доктори, профессор Зарифбой Ибодуллаевнинг «Шарқ» нашриётида чоп этилган «Асаб ва руҳият» китобини ўқиганимда шу фикр хаёлимдан ўтди. Рисола кенг китобхонлар оммаси учун мўлжалланган бўлиб, ниҳоятда равон, содда ва тушунарли тилда ёзилган. Бу эса асарнинг қизиқарли ва мароқ билан ўқилишини таъминлайди, десак, адашмаймиз.\nЎзаро суҳбатларда турли касалликлар ҳақида гап кетганда «Ҳамма дард асабдан, ҳозир болалар она қорнидан асабий бўлиб туғиляпти» деган гапларни кўп эшитамиз. Бу мулоҳазаларда жон бор, албатта.\n«Асаб ва руҳият» китобида жуда кўп касалликлар, ҳозирги замон тиббиётининг ўта муҳим муаммолари ҳақида қисқа ва лўнда тушунча берилади. Дарднинг давоси ҳақида ҳам маслаҳат, йўл-йўриқлар баён қилинади.\nЗ.Ибодуллаев рисолада шундай мулоҳаза юритади: «Беморнинг дардини охиригача эшитиш зарур. У ўзини безовта қилаётган барча шикоятларини докторга айтиб бермаса, кўнгли жойига тушмайди. Гап шундаки, бемор дардини қанча тўкиб солса, шунча енгиллашади. Бу психоанализда катарсис, яъни руҳий покланиш деб аталади. Беморнинг узундан-узоқ сўзлари докторга ташхис қўйиш учунгина эмас, балки унинг дардини енгиллаштириш учун ҳам керак».\nТиббиётда муолажа қанчалик муҳим бўлса, тўғри ташхис қўйиш ундан ҳам муҳим. Мундоқ қараганда, ўта сезгир, замонавий аппаратлар ҳар қандай касалликни тез аниқлай олади.\n«Афсуски, биз ташхис қўйишда қуйидаги хатоларга йўл қўямиз: беморни аввал палата врачи кўради ва ўз ташхисини қўяди, — деб ёзади муаллиф. — Унинг ташхисини бўлим мудири ўзгартиради. Мен бир-бирининг ташхисини маъқуллаган врачларни, афсуски, жуда кам кўраман. Бу жуда ачинарли ҳол, албатта. Беморга тўғри ташхис қўйиб, даволашни тезроқ бошлаш ўрнига ўзимизни бошқалардан ақллироқ кўрсатишга уринамиз. Қайсидир доктор даволаш муолажасини тўғри белгилаган бўлса ҳам, биз уни тан олишни хоҳламаймиз».\nМуаллиф тиббиётда тўпланиб қолган ёки ўз ечимини кутаётган айрим муаммоларга ҳам муносабат билдириб ўтади. Хусусан, тиббиёт ва табобатнинг ўзаро муносабати, ҳамкорлиги масаласига тўхталади, бу борада ривожланган мамлакатлар тажрибасига эътибор қаратади.\nКитобдан ўрин олган «Бебош бола» синдроми ва уни бартараф этиш йўллари», «Матонатли Дилдора», «Врач йўқлиги синдроми», «Сиз қайси темпераментга мансубсиз?», «Бақа ютган аёл тақдири» каби мавзулар жуда қизиқарлилиги билан эътиборни тортади. Айни чоғда муаллиф ушбу ғаройиб тафсилотлар орқали китобхонни мулоҳазага чорлайди, саломатлик ҳар бир кишининг ўз қўлида эканига ишора қилади.\nКитобнинг сўнгги саҳифаларида муаллиф ижод қилган афоризмлардан намуналар берилган.


Озарбайжонда мухолиф журналист номаълум кимсалар томонидан калтаклаб кетилгани хабар қилиняпти.\n25 январ 2021, Тошкент вақти: 09:54\nОзарбайжон мухолифатига тегишли “Озодлик” газетасининг мухбири Нижат Хусайнов касалхонага ётқизилган. “Озодлик” газетаси мухаррири ўринбосари Али Ризонинг айтишича, Хусайновга тўрт киши ҳужум қилган ва уни пичоқлашга уринган. Касалхонага ётқизилган мухбирнинг ички аъзолари эзилган, деди Али Ризо. Жорий йилда “Озодлик” газетасининг яна икки мухбири ҳам калтакланган эди. Улардан бири ҳалок бўлган.


9-синф ўқувчиси чўкаётган болани қутқарди | Azon.uz - Ахборот-таҳлилий портал\n9-синф ўқувчиси чўкаётган болани қутқарди\n1054 22:20 06.01.2020\nЎтган йилнинг 8 декабрида иш билан бир жойга кетаётган Ақилбекка ёш болалар югуриб келиб, ҳовузга етти яшар болакай тушиб кетганини айтишади. Чопиб борган Ақилбек ҳақиқатан ҳам ёш боланинг чўкаётганини кўриб, ўйлаб ўтирмасдан ўзини сувга ташлади.\nБолани сувдан олиб чиқиб биринчи ёрдам кўрсатди. Шу пайтда қутқарилган боланинг ота-онаси ҳам етиб келишди. Бола зудлик билан шифохонага ётқизилиб, ҳаёти сақлаб қолинди.\nЁш қаҳрамон тумандаги “Момий” овул фуқаролар йиғини ҳудудидаги 23-умумий ўрта таълим мактабининг 9-синфида аъло баҳоларга ўқийди. Шунингдек, болалар-ўсмирлар спорт мактабида кураш билан шуғулланади. Кўплаб мусобақаларда иштирок этган.\nШуманай тумани ҳокими Баҳодир Янгибоев сувга чўкаётган етти яшар болани қутқариб қолган жасур йигит Ақилбек Қалбоевнинг ота-онасига “Ташаккурнома”, ўзига эса қимматбаҳо совғаларни топширди.\nМактаб хоким Қаҳрамон Болалар\n3963 15:52 15.09.2020\n339 14:10 15.09.2020\n594 13:10 14.09.2020\n532 15:39 03.09.2020\n282 09:37 31.08.2020


Шайҳ ҳазратларининг Францияда сўзлаган адолатли нутқлари (Албатта ўқинг)\nKo'rildi: 1004 Qo'shildi: 24-01-17\nАллоҳ таолога беадад ҳамду саноларимиз, Пайғамбаримиз Муҳаммад Мустафо соллаллоҳу алайҳи васалламга беҳисоб салавоту дурудларимиз бўлсин!\nБир неча йиллар олдин Францияда мусулмонларнинг, хусусан, муслималарнинг кийинишларини чегаралаш тўғрисида қонун чиқарилди. Унда жамоат жойларида муслима аёлларнинг ўз динлари буйруғига мувофиқ кийиниб юришлари ман этилди. Бу эса дунё мусулмонлари ўртасида турли эътирозлар билан кутиб олинди. Ана шу пайтда Франция ҳукумати ўз юртида Дунё мусулмонлари кенгашининг уламоларини ва ҳамда дунёга машҳур бошқа алломаларни ҳам тўплаб, бир анжуман уюштирди. Ўша анжуманда устозимиз шайх ҳазратлари ҳам иштирок этган эдилар. Одатдагидек, сафардан қайтиб келганларидан сўнг у ерда бўлган баъзи бир таъсирли ҳолатларни бизларга ҳикоя қилиб берганлар. Ўшалардан бирини эслайлик:\n«Анжуманда Франция ҳукуматиниг вазирларидан бири чиқиб, қабул қилинган мазкур қонунни ҳар тарафлама тушунтирди, унинг гўёки ижобий тарафларини бирма-бир санаб ўтди. Франция аҳолиси ушбу мамлакат қонунига бўйсунишга мажбур эканини ҳам таъкидлаб қўйди. Табиийки, мажлисда иштирок этаётган кўпчилик мусулмон уламолар мазкур қонунга нисбатан ўзларининг танқидий фикрларини билдирдилар. Баъзилари эса бу борада эътироз билдирмади.\nШунда «Менинг бир мулоҳазам бор, айтсам майлими», деб сўз олдим. Кейин уларга қарата сўзладим: «Мана, бир неча йиллар аввал Афғонистонни толибонлар гуруҳи эгаллаб олди. Улар Афғонистон аҳолисига ўз ҳукмларини мажбурлаб ўтказишди. Жумладан, ҳижоб киймаганларни жазолади, кўрган ва ушлаган жойида мажбурлаб ҳижобга киришини талаб қилди. Агар ўранмаса ёки қайсарлик қилса, шафқатсизларча жазолади. Ўша пайтда Франция ҳукумати ҳам, бошқа сиёсатчилар, инсон ҳуқуқларини ҳимоя қилиш ташкилотлари, қўйингки, ҳаммаларингиз толибонларнинг ишларини тўлиқ қораладингиз. Унга қарши курашиш учун барча чора-тадбирларни кўрдиларингиз ва «Бу демократияга мутлақо зиддир» деб айюҳаннос солдиларингиз, тўғрими?» десам, улар: «Ҳа, тўғри, шундай бўлган. Ҳақиқатдан ҳам толибонлар инсон ҳуқуқларини поймол қилишди, зўравонлик ва мажбурлашни ўзларига шиор қилиб олишди» деб тасдиқлашди. Шунда уларга қарата: «Энди сизларнинг толибонлардан нима фарқингиз қолди? Улар аёлларни кийиниб юришга мажбурласа, сизлар ечиниб юришга мажбурлаяпсизлар . Иккаласи ҳам бир хил нарса эмасми?» дедим. Бу саволимга улар ҳеч қандай жавоб қайтара олмай, мум тишлаб қолишди».\nМарҳум устозимз шайх ҳазратларининг кўрсатган бу жасоратларини, дину диёнат ҳамда унинг қонун-қоидаларин и ҳимоя қилиш борасида қилган хизматларининг кўламини изоҳлашга ҳожат йўқ.\n«Тўхтабой» жоме масжиди имом-хатиби,\n«Олтин Қалам» ХI Миллий мукофоти соҳиби


15:30 / 18 май 1420 pdf Ўқиш режими + -\n– Маълум оятлар мажмуасини аввал келтириб олиш.\n– Кейин ўша оятлардаги шарҳга эҳтиёжи бор сўзларни шарҳлаш.\n– Сўнгра мазкур оятларнинг умумий маъносини баён қилиш.\n– Сабаби нузул ҳақида саҳиҳ ривоят бўлса, ўшани келтириш.\n– Илмий ва мураккаб истилоҳларни четлаш.\n– Замон ва маконни эътиборга олиб, ушбу тафсирни ўқиши мумкин бўлган одамлар тушунадиган тил ва услубни қўллаш.\nYaqubov Davronbek 01:07 / 19 май\nАссалому алайкум ва рохматуллоҳи ва барокатуҳу. Мақолафан хурсандман\n11:30 / 18 май 1316\nМиллий футбол лигаси муслима футболчиларини ҳижоб билан таъминлайди\n17:30 / 18 май 423\n3929 15:10 / 07.01.2019\nБу ҳам Қуръонми? (тўртинчи мақола)\nДоктор Манноъ Қаттон ўзининг .Қуръон илмлари ҳақида тадқиқотлар, китобида жумладан шундай деган .Қуръонни мусҳафда маълум бўлган Усмоний расмга мувофиқ ёзиш давоми...\n654 13:00 / 19 ноябрь\n3008 15:40 / 24.03.2018\n3361 05:00 / 23.01.2017


АТАКСИЯ » Тиббий психология – Расмий сайт\nЯнгиликлар » Энциклопедия » АТАКСИЯ\nКоординация ва мувозанатнинг бузилишига атаксия деб айтилади. Атаксиянинг асосий белгиси – тик турганда ва юрганда чайқалиб кетиш. Тик турганда чайқалиб кетишга статик атаксия, юрганда чайқалиб кетишга динамик атаксия деб айтилади.\nА) Мияча атаксияси –мияча зарарланганда ривожланадиган атаксия. Унинг асосий сабаблари – миячанинг ўзида ёки орқа краниал чуқурчада жойлашган ўсма, абсцесс, миячада қон айланишнинг бузилишлари, мияча ва мия устунининг яллиғланиш касалликлари (церебеллит, энцефалит), орқа краниал чуқурча лептоменингити, краниоцервикал аномалиялар ва интоксикациялар. Мияча атаксияси билан намоён бўлувчи наслий-дегенератив касалликлар ҳам кўп. Бунга Фридрейх ва Пьер Мари атаксиялари, оливопонтоцеребелляр дегенерациялар, тарқоқ склероз каби бир қатор касалликларни мисол қилиб кўрсатиш мумкин.\nМияча ярим шарлари зарарланса динамик атаксия ривожланади. Ромберг синамасини текшираётганда бемор зарарганган томонга оғади. Юрганда катта қадамлар ташлаб чайқалиб юради ва ён томонга (зарарланган томонга) оғиб кетаверади, яъни мувозанат йўқолади. Бемор иложи борича деворни ёки ёнидаги врачни ушлаб юришга ҳаракат қилади. Атаксия билан беморнинг юриши худди маст одамнинг юришини эслатади. Қўл ва оёқларнинг аниқ ва равон ҳаракатлари издан чиқади: қадам ташлаш учун кўтарган оёқлари ён томонга оғиб кетади, қўллари ҳам худди дарбозабоннинг қўлларига ўхшаб ён томонларга кетиб қолади.\nБемор координатор синамаларни қийналиб бажаради. Бармоқ-бурун синамасини бажараётганда бармоғини бурун учига тегиза олмайди, қўли титраб кетади, қўл бурун учига яқинлашган сайин титраш янада кучаяди, яъни бемор бармоқ-бурун синамасини интенсия билан бажаради. Товон-тизза синамасини бажараётганда (ётган ҳолатда текширилади) бемор кўтарилган оёғининг товони билан тиззага аниқ туша олмайди ва титраб кетади, яъни бемор товон-тизза синамасини атаксия билан бажаради. Паркинсонизмда кузатиладиган титрашлардан фарқли ўлароқ, мияча зарарланиши билан боғлиқ титрашлар йирик амплитудали бўлади. Миячанинг қайси томонида зарарланиш кучли бўлса, координатор бузилишлар ўша томонда яққол кўзга ташланади.\nШунингдек, нистагм, адиадохокинез, дисметрия, скандирлашган нутқ, мегалография (макрография) мияча зарарланишининг асосий симптомлари ҳисобланади. Бемор худди маст одамга ўхшаб секин, чўзиб ва ғўлдираб гапиради, нутқдаги равонлик ва дадиллик йўқолади. Мускуллар тонуси пасайиб кетади, бироқ мускуллар кучи сақланиб қолади, атрофия, арефлексия кузатилмайди. Мускуллар гипотонияси туфайли пай рефлекслари бироз пасайиши мумкин. Чунки рефлекслар нормал чақирилиши учун мускуллар тонуси нормал ҳолатда бўлиши керак. Мускуллар атонияси кучли ривожланган томонда худди гемипарез ривожлангандек туюлади (псевдопарез). Бундай пайтларда врач адашиб мияча ярим шарлари эмас, бош мия катта ярим шарлари зарарланган, деб ўйлаши мумкин. Хатога йўл қўймаслик учун мияча симптомлари ва мускуллар кучини яхшилаб текшириш зарур.\nМияча чувалчанги зарарланса статик атаксия ривожланади, яъни бемор тик турганда чайқалиб кетади. Мияча ярим шарлари зарарланганда бемор зарарланган томонга оғиб юрса, мияча чувалчагни зарарланганда икки томонга ҳам чайқалиб юради, тик турганда орқага ёки олдинга оғиб кетади. Агар чувалчангнинг олдинги қисми зарарланса, бемор олдинга, орқа қисми зарарланса – орқага оғиб кетади. Мускуллар гипотонияси икки томонлама намоён бўлади. Оғир ҳолатларда бемор тўғри ўтира олмайди ҳам, ўтирган жойида орқа ёки олдинга оғиб кетади. Мияча атаксиясида координация ва мувозанатни кўз билан назорат қилишнинг аҳамияти паст, яъни бемор кўзларини юмганда атаксия бироз кучайиши мумкин холос (енгил ҳолатларда умуман ўзгармайди). Мушак-бўғим сезгиси ҳам бузилмайди.\nБ) Сенситив атаксия – орқа миянинг орқа устуни зарарланганда ривожланадиган атаксия. Орқа миянинг орқа устунидан мушак-бўғим сезгиси учун жавоб берадиган чуқур сезги йўллари ўтади. Чуқур сезги рецепторлари (проприорецепторлар) мускул, пай ва суякларда жойлашган. Бош мия катта ярим шарлари проприорецепторлар орқали тананинг (шу жумладан оёқ-қўлларнинг) фазодаги ҳолати ҳақида доимо маълумот олиб туради. Бу эса тана мувозанатини сақлашда муҳим аҳамиятга эга. Орқа миянинг орқа устуни спинал ўсмалар, спинал қон айланишнинг бузилишлари, травматик жароҳатларда кўп зарарланади. Сенситив атаксия орқа мия сўхтаси ва фуникуляр миелознинг энг асосий симптомидир. Бу атаксия, шунингдек, периферик нервлар зарарланганда (кучли полиневропатиялар) ҳам ривожланади.\nСенситив атаксияда тана ва қўл-оёқларнинг фазодаги ҳолати ҳақидаги тасаввур йўқолади. Бундай беморлар кўзини юмганда бир қадам ҳам олдинга юра олмай чайқалиб кетади. Ромберг синамасини текшираётганда бироз чайқалиб турган бемордан кўзни юмиш сўралса, ўша заҳоти гандираклаш кучайиб кетади ва бемор йиқилиб тушади. Оғир ҳолатларда уни доимо қўлидан ушлаб юриш керак. Бемор юрганда доимо пастга қараб қадам ташлашини назорат қилиб юради. Чунки чуқур сезги йўллари зарарланганлиги сабабли оёқларнинг ерга текканлиги ҳақидаги маълумот мияга етиб бормайди. Чуқур сезги бузилиши сенситив атаксия учун жуда хос. Шунингдек, мускулларда кучли гипотония ҳар доим аниқланади. Чунки проприорецепторлар мускуллар тонусини таъминлаб туришда катта аҳамиятга эга. Бундай беморларнинг оёқ панжалари шалпайиб осилиб ётади. Бу эса қадам ташлашга ҳалақит беради. Шунинг учун улар юрганда оёқларини баланд кўтариб ташлаб юради (степпаж). Юрганда иккала оёғини баланд кўтариб ерга қараб юрадиган ва оёқ панжалари осилиб ётган одамни кўрсангиз, унда сенситив атаксия ривожланганлигига амин бўласиз. Бу ҳолат, айниқса, орқа мия сўхтаси, яъни заҳмнинг сўнгги босқичлари учун хос. Мускуллар атонияси туфайли бўғимлар хаддан ташқари ўйнаб қолади. Мушак-бўғим сезгисини текшириш қўл ва оёқларнинг бармоқларидан бошланади. Врач бемордан кўзларини юмишни сўрайди ва унинг бармоқларини чап ёки ўнг томонга, тепа ёки пастга букиб, бемордан нима қилаётганини сўрайди. Сенситив атаксияда бемор бу ҳаракатларни тўғри айтиб бера олмайди. Бироз енгил ҳолатларда мушак-бўғим сезгиси кичик бўғимларда, оғир зарарланишларда ўрта ва катта бўғимларда сезилмайди. Бу симптомлар қўлларга қараганда, оёқларда кўпроқ намоён бўлади. Оғир ҳолатларда бемор умуман тик тура олмайди ва ўтира олмайди.\nС) Вестибуляр атаксия –вестибуляр аппаратнинг турли соҳалари, яъни вестибуляр ядро ва унинг толалари, чакка бўлагида жойлашган вестибуляр анализаторнинг пўстлоқ қисми зарарланганда кузатиладиган атаксия. Вестибуляр апппарат ички қулоқ касалликлари, мия устуни энцефалити, IV қоринча ва кўприк ўсмалари, умуртқа ва лабиринт артерияларида қон айланишнинг бузилишлари ва орқа краниал чуқурча касалликларида зарарланади. Вестибуляр атаксия, айниқса, Менъер синдромида яққол намоён бўлади. Кучли вирусли инфекциялардан кейин ҳам атаксия билан намоён бўлувчи вестибулопатиялар ривожланади.\nВестибуляр атаксия, кўпинча, бир томонлама бўлади ва бемор юрганда, тик турганда зарарланган томонга оғиб кетади. Вестибуляр атаксия бош ва гавдани бир ҳолатдан иккинчси ҳолатга ўзгартирганд кучайиб кетади. Кўзни ён томонларга буриш ҳам атаксияни кучайтиради. Шунинг учун ҳам бемор боши, кўзи ва гавдасини у ёки бу томонга эҳтиёткорлик билан секин буради. Кўзни юмганда координатор бузилишлар бирмунча кучаяди. Мушак-бўғим сезгиси бузилмайди.\nВестибуляр атаксия бошқа атаксиялардан фарқли ўлароқ, кучли систем бош айланишлар билан биргаликда намоён бўлади. Бош айланишсиз вестибуляр атаксия бўлмайди. Систем бош айланишда атрофдаги нарсалар соат стрелкаси бўйлаб ёки унга тескари йўналишда айланади, оёғининг тагидаги ер ҳам чайқалиб туради, бош ва тана ҳолатини ўзгартирганда бош айланиш кучайиб кетади. Шунингдек, кўнгил айниш ва қусиш, нистагм ҳам кузатилади. Горизонтал нистагм бир томонга қараганда кучлироқ, иккинчи томонга қараганда сустроқ ифодаланган бўлади. Бу ҳолат вестибуляр аппаратнинг таъсирланиши ёки зарарланишига боғлиқ.\nД) Пўстлоқ атаксияси – бош мия катта ярим шарларининг асосан пешона соҳаси, кам ҳолларда чакка ва энса соҳалари зарарланганда кузатиладиган. Чунки пешона ва энса бўлакларидан мияча функциясини назорат қилувчи кортикоцеребелляр йўллар бошланади. Энса бўлагидан мияча томон йўналган кортикоцеребелляр йўллар чакка бўлаги орқали ўтади. Пўстлоқ атаксияси, асосан, бош мия ўсмалари, церебрал инсулт, аневризма, абсцесс ва краниоцеребрал жароҳатларда кўп кузатилади.\nПўстлоқнинг бир томонлама зарарланишида, бемор қарама-қарши томонга оғади. Чунки бош миянинг чап ярим шари миячанинг ўнг ярим шарини, ўнг ярим шари эса, миячанинг чап ярим шарини назорат қилади. Демак, мияча ва вестибуляр атаксиялардан фарқли ўлароқ, бош мия катта ярим шарлари зарарланганда атаксия қарама-қарши томонда кузатилади. Пешона атаксиясининг оғир турлари учун астазия-абазия жуда хос. Тик тура олмаслик ва юра олмасликка астазия-абазия деб айтилади.\nБош мия катта ярим шарлари пўстлоғида олий руҳий функциялар жойлашганлиги учун пўстлоқ атаксияси деярли ҳар доим ҳулқ-атвор бузилишлари билан намоён бўлади. Айниқса, пешона атаксиясида “шахс парчаланиши” кўп учрайди. Пешона психикаси деб аталмиш бу ҳолатда беморнинг ёшига мос бўлмаган ҳулқ-атвор шаклланади: енгил-елпи ҳазил мутойибалар, агрессив ҳаракатлар, гиперсексуал ҳолат, нутқ ва хотира бузилишлари ва ҳ.к. Неврологик бузилишлардан псевдобулбар синдром аломатлари (ўз-ўзидан йиғлаш, кулиш, хартум рефлекси, Маринеску-Родович рефлекси) ёки бошқа турдаги церебрал симптомларни аниқланади. Сезги бузилишлари ва мияча симптомлари кузатилмайди. Пўстлоқ атаксияси билан боғлиқ координация ва мувозанат бузилишларини псевдоцеребелляр атаксия деб аташади. Пўстлоқ атаксиясида кўрув назоратининг аҳамияти паст. Ушбу атаксиянинг ҳулқ-атвор бузилишлари билан биргаликда намоён бўлиши ва беморнинг гандираклаб юриши худди кўчада тентираб кетаётган маст одамни эслатади.\nАгар атаксия энса бўлаги зарарланиши сабабли ривожланса, пўстлоқ атаксияси билан биргаликда эшитув ва кўрув галлюцинациялари, кортикал кўрлик, оксипитал эпилепсия, квадрант гемианопсиялар кузатилади.\nҚўшилган: 01:47 / 07-04-2021 Ўқилди: 25\nВ. Церебрал типдаги сезги бузилишлари


Китоблар замон тўлқинларида сузувчи ва ўзининг қимматбаҳо юкини авлодлардан-авлодларга авайлаб элтувчи тафаккур кемаларидир. Мутолаа жараёнида инсон тафаккури чексизлик бағрига саёҳат қилиб, қандайдир сирли равишда китоб билан узилмас алоқа ўрнатади. Китобхон асарнинг ичида яшайди, қаҳрамонлар тортган руҳий азоблару эришган шодликларига ҳамроҳ бўлади.\nШу ўринда айтиб ўтиш жоизки, китобга муҳаббат, мутолаага эътибор, энг аввало, оилада шаклланади. «Офтоб»га чуқур ҳурмат билан қарайдиган оила муҳитида вояга етган фарзанд ҳам унга меҳр қўяди. Айнан болалик пайтида ўқилган китоблар инсон хотирасида абадий муҳрланади. Шунинг учун ҳам мактабда ўқиб юрган давримда мутолаа қилган асарларим — «Сариқ девни миниб»дан «Алвидо, болалик»кача, «Ўткан кунлар»дан «Фарғона тонг отгунча»га қадар, барчаси хотирамнинг, қўйингки, қалбимнинг энг тўрига жойлангандир, эҳтимол.\nБугунги кунда аксарият тенгдошларимизнинг китобга беэътибор бўлиб бораётгани киши дилини хира қилади. Хўш, охирги пайтларда ёшлар нега китоб ўқимай қўйишди? Ким бунда айбдор? Кўзни чирт юмиб, айта оламизки, маънавий қашшоқликка юз бураётган ёшлар ичида сизу бизнинг дўстларимиз, яқин инсонларимизнинг ҳам бўлиши, шубҳасиз.\nОрамизда «Болада китоб ўқишга бўлган иштиёқни ошириш ўқитувчи ва мураббийларнинг иши», дейдиганлар кўп топилади. Аммо улар қаттиқ янглишадилар. Уйида қўлига китоб олмаган боланинг мактабда қандай ўқишини тасаввур қилиш амримаҳол. Ўқитувчи болада мавжуд китобга меҳр туйғусини шакллантиради, холос. Шу сабабли ҳам ота-оналар фарзанднинг маънавий камолотга эришишида бирламчи роль ўйнайди. Бироқ, масаланинг бошқа томони ҳам бор: агар ота-онанинг ўзи китоб ўқимаса-чи?\nЯқинда шунга доир воқеанинг гувоҳи бўлдим. Бекатда бир таниш аёл билан тасодифан кўришиб қолдик. Бир-биримиздан ҳол-аҳвол сўрагач, нималар билан машғул эканимизга қизиқдик. Мен унга айни пайтда институтда ўқиётганимни айтдим. Унинг чеҳраси бирдан ёришиб кетди. «Менга айнан сиз керак эдингиз-да. Сизларда «Ўткан кунлар» асарини ўқиганлар борми?» Унинг саволидан довдираб қолдим (умримда бундай ғалати савол эшитмагандим-да). «Тушунмадим?», берган жавобим шу бўлди. «Қизимнинг она тили ва адабиёт фани ўқитувчиси «Ўткан кунлар» асари асосида кичик бир саҳна кўриниши тайёрлаётган экан. Манзурага ҳам роль берибди. «Яхшилаб тайёрланиш учун асар билан танишинг, керак бўлса, ўқиб чиқинглар», дея қаттиқ тайинлабди. Уйга келиб, «Ойижон, шу асарни қачонлардир ўқиган бўлсангиз, озгина ҳикоя қилиб беринг», деди. Биринчи марта номини эшитиб турган китобимни ўқимаганим учун унинг қандай асар эканини сира билмайман. Сизни кўрганим яхши бўлди, шунга ўқиган танишларингиз борми, деб сўраётгандим.\nТаниш аёлнинг бамайлихотир айтган гаплари менда қандайдир аянч ва ҳайрат ҳиссини уйғотди. Назаримда, дилбандининг олдида мана шундай вазиятга тушиб қолиш ота-она учун жуда ачинарли ҳолат бўлса керак. Ўзбек романчилигига асос солган Абдулла Қодирийдек буюк ёзувчимизнинг катта-ю кичикка ёд бўлиб кетган (шу пайтгача, шундай ҳисоблардим!) асарини билмаслик — бу фожиа, бу уят! Шу боис, аввало, ёшлар китоб ўқимай қўйди, деб эмас, ота-оналарни китобга бефарқ, деб айтсак, тўғрироқ бўларди.\nБироқ китоб ўқиш керак экан деб, дуч келганини ўқийвериш ҳам нотўғри. Сабаби, бугунги кунда турли хил мавзулар ёритилаётган китоблар ичидан қай бирини танлаш борасида китобхон ўйланиб қолиши аниқ. Улардан қай бири бизни руҳан озиқлантиради-ю, қайсиниси беҳуда вақтни олади? Чунки шундай китоблар борки, воқеалар битта сюжет атрофида қайта-қайта айланаверади, олдинга силжиш кузатилмайди, на китобхонни ўйга толдиради ва на руҳан бойитади. Бошқа бирида эса таржима ғализ, ё сўзма-сўз қилингандек таассурот қолдиради. Шунинг учун ҳам, яхши китоб танлаб, ўқий олиш юксак дид ва маҳорат талаб этади.\nЭнди мулоҳаза юритишни бироз четга суриб, чора кўриш тўғрисида бош қотирайлик. Хусусан, китоб мутолааси ва китобхонлик маданиятини ошириш ҳамда тарғибот қилишга оид фаолиятни юртимизнинг барча ҳудудларида таъминлаб, китоблар сонини эмас, китобхонлар сонини оширишга асосий эътибор қаратиш лозим. Кутубхоналарга ўқувчиларни жалб этиш, уларнинг ёши ва дунёқарашига мос китобларни янада кўпайтириш, китоб дўконларидаги адабиётлар нархини имкон қадар камайтириш — бажарилиши кутилаётган вазифалар. Аммо энг асосийси, юқорида айтиб ўтганимиздек, оилада китобхонлик маданиятини юксалтиришимиз зарур.\nАндижон давлат университети филология факультети талабаси


Путин Ўзбекистонга нега бормади? - BBC News O'zbek\nПутин Ўзбекистонга нега бормади?\nРоссия президенти Марказий Осиёга ўз сафарини якунларкан, айни шу савол унинг Қозоғистон, Тожикистон ва Қирғизистонга уч кунлик ташрифи манзарасида матбуот энг кўп эътибор қаратган нуқталардан бири бўлди.\nПрезидент Владимир Путин тожикистонлик ҳамкасби билан тушлик чоғида Туркманистон раҳбарига ҳам қўнғироқ қилиб, гаплашиб олганига оид хабарлар эса, бу савол атрофидаги қизиқишни янада кучайтирди.\nУстига устак, бу - Россия раҳбарининг Шавкат Мирзиёев Ўзбекистон президенти этиб сайланиши ортидан минтақага қилган илк сафари бўлган.\nАйнан Владимир Путин Шавкат Мирзиёевни ўтган йил 4 декабрь куни бўлиб ўтган Ўзбекистон президент сайловидаги ғалабаси билан қутлаган ва ўз мамлакатига сафар қилиш учун таклиф қилган биринчи хорижий давлат раҳбари бўлган.\nРоссия томони расмий Тошкент бу таклифни хушнудлик билан қабул қилганлигини баён қилган.\nЎзбекистон янги раҳбариятининг бундан буёғига Россияга мойил ташқи сиёсат олиб боришини башорат қилган минтақавий экспертлар эса, президент Мирзиёевнинг илк ташрифини айнан Москвага амалга оширишини ҳам башорат қилишган.\nУлар бунга қисман Ўзбекистон янги президентининг Россия раҳбари билан яхши алоқаларга эга асли ўзбекистонлик миллиардер Алишер Усмонов билан қудачилик ришталарини билвосита сабаб ўлароқ ҳам келтиришганди.\nРасман қасамёд келтиришидан қарийб уч ой ўтаётган эса-да, Шавкат Мирзиёевнинг Ўзбекистон янги президенти ўлароқ аниқ қачон қай бир давлатга ташриф буюриши ҳануз мавҳумлигича қолмоқда.\nЯқинда бу давлатларнинг Россиядан ташқари, қатор Марказий Осиё давлатлари - Туркманистон, Қирғизистон, Тожикистон ва Қозоғистон ҳам бўлиши мумкинлигига оид хабарлар пайдо бўлган.\nРоссия Президенти Владимир Путиннинг уч Марказий Осиё давлатига қилган ва ҳарбий, иқтисодий, сиёсий мақсадларни кўзда тутиши айтилган сафари айни шу хабарлар манзарасида амалга ошганди.\nБундан ташқари, президент Путиннинг сўнгги ташрифи Россия минтақадаги геосиёсий манфаатларини кўзда тутиб, қўшни Афғонистонда фаоллашиш, Ғарб эса, айни шу мақсад билан Афғонистонда ўз аскарлари сонини яна ошириш истагини изҳор этаётган бир пайтда кузатилган.\nРоссиялик экспертлар эса, президент Путин сафарининг нега фақат уч Марказий Осиё давлати билан чегаралангани сабабини Ўзбекистон ва Россия раҳбарларининг сўнгги учрашувларига унча кўп бўлмагани, бундан ташқари, тез орада президент Шавкат Мирзиёев ўзининг Москвага ташрифи кўзланаётгани билан изоҳлашган.\nЎтган йил куз ойида Ўзбекистон Президенти Ислом Каримовнинг ўлими сабаб, аввал Россия Бош вазири, унинг ортидан, президент Владимир Путин ҳам Самарқандга ташриф буюришган, ўша пайтда муваққат президент ва мамлакат Бош вазири бўлган Шавкат Мирзиёев билан мулоқотлар олиб боришганди.\nОрада томонлар ўртасида телефон мулоқотлари ҳам бўлиб ўтганига оид хабарлар олинган.\nАйни шу воқеъликни кўзда тутиб, Франциядан сиёсий таҳлилчи Камолиддин Раббимов Россия раҳбарининг нега Ўзбекистонга ташриф буюрмагани сабабини расмий Москванинг дипломатик мувозанат сақлаш истаги билан изоҳлайди.\n"Путиннинг аксарият Марказий Осиё давлатларига сафар қилиб, Ўзбекистонга кириб ўтмаслиги - Мирзиёев, Ўзбекистон расмий ҳокимиятига қўшимча босим бўладики", бу ташриф, - "биз сизни кутаяпмиз, чунки сиз боришингиз керак эди, сиз бизга ваъда берган эдингиз, деган бир сигнални бериши мумкин".\nШавкат Мирзиёев ҳали Ўзбекистон муваққат президенти экан, ташқи сиёсатда марҳум Ислом Каримов "концепциясига содиқ қолишлари"ни баён қилган.\nЎзларининг бундан буёғига ҳам кўпқутбли ташқи сиёсат олиб боришларига ишора қилган.\nРасмий Тошкент эса, сўнгги йилларда минтақада ўз таъсирларини кучайтиришга интилаётган Россия бўладими ва ёки АҚШ, глобал ўйинчи давлатларга нисбатан ўзининг беқарор ташқи сиёсати билан танилиб келган.\nЯнги президенти бошқаруви билан кечаётган қарийб уч ой ичида Ўзбекистонга Россияники баробарида қатор юқори мартабали АҚШ расмийлари ҳам ташриф буюриб улгуришган.\nЖумладан, Ўзбекистон Республикаси Президенти Шавкат Мирзиёев кеча сешанба куни Тошкентга амалий ташриф билан келган Россия Ташқи разведка хизмати раҳбари Сергей Наришкин билан учрашган.\nТошкентдан олинган хабарларга кўра, томонлар экстремизм, терроризм, наркотрафик ва уюшган жиноятчиликка қарши курашиш масалаларини муҳокама қилишган.\nАммо ўз мустақиллигини эълон қилиши ортидан айнан Ўзбекистон билан Туркманистон расмий Кремлдан маълум "масофа сақлаш", расмий Москванинг таъсиридан холи сиёсат юритишга ҳаракат қилиб келаётган саноқли собиқ Шўро давлатларидан бирлари бўлишади.\nМинтақавий таҳлилчиларга кўра, улар эга бўлган иқтисодий потенциал, ўз вақтида Россиянинг ҳарбий ҳозирлигидан халос бўлишга муваффақ бўлишгани ва Россияга бевосита чегарадош эмасликлари икковлонга бу каби имкониятни берган.\nРоссиянинг таъсиридан холи эканликлари эса, ҳам Ўзбекистон ва ҳам Туркманистонга нисбатан мустақил ташқи ва ички сиёсат олиб боришларига асос берган.\nФранциядан сиёсий таҳлилчи суҳбатдошимиз Камолиддин Раббимовнинг энг сўнггида "халқаро тажрибага" таяниб, "янги давлат раҳбари қай бир мамлакатга сафар қилишининг геосиёсий аҳамияти катта" бўлишига алоҳида эътибор қаратади.\n"Мана шу биринчи ташрифдан давлат, янги ҳокимият ўзини объект сифатида кўраяптими ва ёки ўша халқаро сиёсатнинг субъекти сифатида кўраяптими, маълум бўлади".\n"Агар, кучли-қудратли давлатларга ташриф буюрадиган бўлса, ўзини ўша давлатга нисбатан объект сифатида кўраётган бўлади. Лекин ён-атрофидаги, ўзидан нисбатан заиф бўлган, ўзининг сиёсатини ўтказишни хоҳлайдиган давлатга, агар, сафар қиладиган бўлса, ўзини сиёсий субъект сифатида ва сафар қилган давлатини ўзининг объекти сифатида кўраётган бўлади", - дейди суҳбатдошимиз.\nШу ўринда Ўзбекистонга раҳбарининг "уч-тўрт давлатга сафари" ҳақида сўнгги пайтларда бўй кўрсатаётган хабарларга тўхталаркан, суҳбатдошимиз, "бу ерда спекуляция, дезинформация, нотўғри маълумотлар кўп бўлди", деркан, "менимча, биз бу жараённи кузатишимиз керак", - дея сўзларига якун ясайди.\nМинтақавий таҳлилчилар наздларида, ортга юбораётган пуллари Ўзбекистон иқтисоди учун муҳим аҳамият касб этувчи ва расмий манбаларда сонлари бир миллиондан ортиши айтилувчи меҳнат муҳожирлари расмий Тошкентнинг Россияга қарамлигини белгиловчи яккаю ягона омил бўлади.\nАммо, айни муаммо, ўн йилларки, ўзининг ечимини ҳукуматлараро бир даражада топмай келади.\nРасмий Тошкент эса, яқин-яқингача айни воқеъликка жиддий эътибор бермаслик, Россияда меҳнат муҳожирлигида банд катта сондаги аҳолиси ҳуқуқларини замонавий қонунлар доирасида ҳимоя қила билмасликда танқидларга тутиб келинади.\nАйнан Душанбега сафари давомида Россия Президенти Владимир Путин тожик ҳукуматига тожикистонлик меҳнат муҳожирлари ҳуқуқлари ҳар томонлама ҳимоя қилинишини ваъда қилди.


Анқара АҚШни курд кучлари кийимидаги америкалик ҳарбийларга зарба беришидан огоҳлантирди\n19:15 / 04.02.2018\nСуриялик курдларнинг мудофаа кучлари (YPG) кийимини кийиб олган америкалик ҳарбийлар Туркия қуролли кучларининг Суриядаги ҳарбий амалиёти нишонига айланиши мумкин. Бу ҳақда Туркия бош вазири ўринбосари Бакир Бўздаг айтиб ўтди.\nОхирги вақтда АҚШ YPG’га кўмак кўрсатаётгани сабабли Анқара ва Вашингтоннинг муносабатлари кескинлашган.\n“Агар террорчилар (YPG) Суриянинг Манбижини тарк этмасалар, унда биз бу ҳудудда ҳамда Фрот дарёсидан шарқда ҳам амалиёт бошлаймиз. YPG кийимидаги АҚШ ҳарбийлари ҳам қуролли кучларимиз нишонига айланади”, деб айтган Бўздаг CNN Turk телеканали эфирида.\nБўздаг 31 январда Вашингтонни Сурияда америкалик ва туркиялик ҳарбийлар тўқнашмаслиги учун чоралар кўришга чақирганди. Унинг айтишича, Анқара бу юз бермаслиги учун барча чорани кўрмоқда, бироқ АҚШ ҳам бунинг учун ҳаракат қилиши лозим.\nТуркия 20 январдан бошлаб Суриянинг Афринида курд тузилмаларига қарши ҳарбий амалиёт олиб бормоқда. Бунда Анқарага Сурия озод армияси жангчилари кўмак кўрсатмоқда.


20 июля, 2021, 16:16\nТеги:Криштиану Роналду | Антуан Гризманн | Ювентус\nҒалати трансферлар режалаштириляпти\n“Барселона” франциялик ҳужумчиси Антуан Гризманнга янги иш жойи қидирмоқда. Каталонияликларни “Атлетико”га жўнатиб, ўрнига Сауль Ньигесни олмоқчи эди. Бироқ бу рокировка ўхшамади.\nЭнди “Барселона” раҳбарияти “Ювентус” билан дўстона алоқаларидан фойдаланиб, туринликларни яна бир рокировкага чорламоқда. Рональд Куман Гризманни Турин клубига бериб, ўрнига Пауло Дибалани таклиф қилмоқчи.\nМаълумки, “Ювентус” анчадан бери Пауло Дибалани янги шартномага кўндира олмаяпти. Қолаверса, Дибаланинг Аргентина терма жамоасидаги шериги Лионель Месси ҳам “Барса” билан янги ҳамкорликни расмийлаштиришга яқин турибди. Бу омил ҳам ҳужумчини Каталонияга кўчиб ўтишига туртки бўлиши мумкин.\nАгар бу трансфер амалга ошса, “Ювентус” ҳужумида Криштиану Роналду ва Антуан Гризманн тандемини кўришимиз мумкин.\nTransfermarkt портали Гризманнни 60 миллион, Дибалани 50 миллион еврога баҳоламоқда.


Хитой компаниялари билан ишлаганда нега профессионалларга мурожаат қилиш керак. Бу борада 5 сабаб билан танишинг - UZCHINATRADE.COM\n1. Баланд нарх\nХитой бозори таклифларга тўлиб тошган. Агар тенг музокара олиб боришга тайёр бўлмасангиз, масалан тилни яхши билмаганингиздан, сизни Хитойда ўртача сифатдаги баланд нархли маҳсулот кутади. Агар бозор билан яхши таниш бўлмасангиз, ишлаб чиқарувчи билан эмас, балки савдо компанияси билан музокара қиласиз. Бундай компаниялар Хитойда ўн минглаб топилади.\nЎзбек-Хитой Савдо Уйининг бош офиси Хитойда жойлашган бўлиб, у менежерларимизга сиз учун энг яхши етказиб берувчини, энг маъқул нархни ва ишончли кафолатни танлаш имкониятини беради..\n2. Ишлаб чиқаришнинг паст сифати ва виждон билан иш юритилмаслиги\nИнтернет орқали Ўзбекистоннинг исталган нуқтасидан Хитойдан етказиб берувчи компанияни топиш мумкин, лекин бундай компанияларнинг ишончлилигини масофадан туриб текшириш мураккаб жараён. Мамлакатимизнинг айрим тадбиркорлари олибсотарлар ва инсофсиз ишлаб чиқарувчиларга йўлиқишган, уларни алдаб ўзларига тегишли бўлмаган товарни сотишган ёки ундан ҳам ёмони аванс олиб йўқолишган.\nШунинг учун Хитойнинг йирик корхоналари расмий дилери бўлган бизнинг компания мижозларга синалган ва ишончли ишлаб чиқарувчиларнинг катта рўйхатини тақдим қилади.\n3. Нарх ва сифат мослиги\nМаълумки, ишлаб чиқарувчи катта ҳажмдаги харидгагина арзон нарх белгилайди, нарх пасайтирилганда эса сифатсиз товар таклиф қилиниши мумкин.\nҲамкор компаниялар учун истисно қилинади, улар ишлаб чиқарувчига кафолатланган харид ҳажмини таклиф қилиши мумкин.\n4. Буюртманинг узоқ муддати ва бажарилиши\nХитой бозори йирик бўлганлигидан буюртмани бажариш муддатининг чўзилишига одатий ҳол сифатида қаралиши мумкин. Кўпинча алоҳида тадбиркорлар билан ишлаётган ишлаб чиқарувчи юкни етказиб беришни пайсалга солиш ҳолатлари кузатилади.\nЎзбек-Xитой Савдо Уйи бу муаммоларни ҳал қилади, товарингизнинг ҳар бир тайёргарлик босқичини назорат қилади.\n5. Буюртма тузишдаги камчиликлар\nТаржима мушкуллиги, техник маълумотлардаги камчиликлар сиз билан қалтис ҳазил қилиши мумкин. Ишлаб чиқарувчига техник вазифаларни расмийлаштирганингизда, ҳужжатлаштиришни тушунишдаги хатолар юз бериши мумкин бўлган бир талай босқичлар бор ва натижада бу ҳолат буюртманинг тўлиқ бекаму кўст бўлмаслигига ва номувофиқлигига олиб келади.\nБундай ҳолатларда Сизни бизнинг 8 йиллик тажрибага эга бўлган ва Хитой компанияларининг ишлаб чиқариш жараёни барча икир-чикирларидан хабардор менежерларимиз жонингизга ора кириши мумкин. Шунингдек, биз мижозларимизга буюртманинг аниқ бажарилиши кафолати бўлган инспекция имкониятини тақдим қиламиз.


Ҳарри Реднап ўз автомобилида хотинини асфальтда судради\n21:00 / 20.10.2016\nЛондоннинг “Тоттенҳэм” ва “Куинз Парк Рейнжерс” жамоаларининг собиқ бош мураббийи Ҳарри Реднапп автомобили рулига ўтирганча, ўз хотинини тасодиф туфайли асфальтда судради. Бу ҳақда The Sun таблоиди хабар берган.\nВоқеа Англиянинг Борнмут шаҳрида юз берган. Мураббийнинг рафиқаси бўлмиш Сандранинг пальтоси салондан тушаверишда орқа эшикка қисилиб қолган. Буни пайқамаган Реднапп машинани ҳаракатлантирган. Хотинининг чинқириғидан сўнг, тўхтаган. Бу вақтга келиб аёл оёғидан оғир жароҳат олган эди.\n“Асфальт қонга беланган эди, Ҳаррининг ўзи эса тошдек қотиб қолганди”, — деб гапириб берган гувоҳлардан бири. Унинг айтишича, воқеа тасодиф туфайли рўй берган.\nМаълумот учун, Реднапп “Вэст Ҳэм Юнайтед”, “Портсмут”, “Тоттенҳэм” ва КПР сингари жамоаларда ишлаган. 2016 йилнинг мартида Реднапп Иордания терма жамоасини иккита ўйинга олиб тушган. Улардан бирида Бангладеш 8:0 ҳисобида мағлуб этилган, Австарилиядан эса 1:5 ҳисобида мағлубиятга учралган.\nфалокат Ҳарри Реднапп\nПойгани томоша қилаётганлар ақл бовар қилмас тарзда фалокатдан қутулиб қолишди\nСомалида БМТга қарашли самолёт фалокатга учради\nИспания курортларидан бирида 6 ёшли қизчанинг ҳаёти хавф остида қолди


Ўзбекистонда ишлаб чиқариши бошланган "Ремдесивир" дорихоналардан аввал "қора бозор"га чиқди\n05 декабр 2021, Тошкент вақти: 21:22\nЎзбекистонда Remdessa номи билан ишлаб чиқарилаётган препарат, 11 октябрь, 2020\nКоронавирус беморларини даволашда энг самарали восита бўлиб қолаётган “Ремдесивир” препарати сентябрь ойидан бошлаб Ўзбекистонда ишлаб чиқарила бошланди.\nДунё бозорида бир флакони 390 дан 70 АҚШ долларигача бўлган бу инъекциянинг Ўзбекистондаги нархи 550 минг ўзбек сўми, тақрибан 50 АҚШ доллари қилиб белгиланди.\nБу препаратни ишлаб чиқараётган JURABEK LABORATORIES ширкати ҳозирча давлат буюртмасини бажараётгани, тез орада бу препарат дорихоналарда кенг савдога чиқарилишини билдирди.\nАйни пайтда, маҳаллий ва импорт дори-дармонларнинг “қора бозор”и ҳануз авжида. Ўзбекистондаги беморларнинг яқинлари ва шифокорларнинг айтишича, айнан маҳаллий “Ремдесивир” препарати 1 миллион сўмдан 1 миллион 800 минг сўмгача “қўлда” сотилмоқда.\nJURABEK LABORATORIES хусусий ширкатининг вакили Азиз Соипов маҳаллий “Ремдесивир” препаратининг илк катта партияси ишлаб чиқарилиб, Соғлиқни сақлаш вазирлигига (ССВ) топширилганини билдирди.\nБу масъулга кўра, август ойида коронавирусни даволашда қўлланиладиган яна бир неча муҳим дори воситасини мамлакатда ишлаб чиқаришга даъвогар маҳаллий ва хорижий ширкатлар орасида тендер ўтказилган.\nСоиповнинг айтишича, JURABEK LABORATORIES ширкати 2020 йил бошида, онкологик касалликларни даволайдиган дориларни тайёрлаш учун лиофиль қуритиш ускуналари (дорини суюк шаклда тайерлаб аввал музлатиб, сўнгра паст ҳароратда вакуум остида қуритишга мўлжалланган юқори технология - таҳр.)ни мамлакатга олиб келган.\n“Ремдесивир” препарати ҳам айни ускуна ёрдамида ишлаб чиқарилгани учун ва ширкатда қисқа муддатда буни йўлга қўйиш имкони бўлгани боис тендерда ютиб чиққан.\n“Энг арзон таклиф биздан бўлди ва шу сабаб, ССВ биз билан шартнома тузди. Биринчи партияни бердик. Ҳозир ҳар ҳафтада битта партия чиқаряпмиз. Ишлаб чиқариш қуввати, партия миқдорини мен прессага айтолмайман, бу бизнинг тижорий сиримиз. Октябрь охиригача ССВга буюртмасини етказиб берамиз, кейин ноябрдан дорихоналар учун чиқаришни бошлаймиз. Хомашёни ҳозирча Ҳиндистон ва Хитойдан оляпмиз”, - деди Соипов Озодлик билан микрофонсиз суҳбатда.\nШиркат вакилига кўра, дорининг илк партияси коронавирус беморлари сони кўп бўлган Тошкент шаҳри ва вилоятидаги давлат шифохоналари, беморларни қабул қилиш ва тарқатиш марказларига етказилган. Бундан ташқари, айни ширкатга тегишли битта дорихонада чекланган миқдорда 550 минг сўмдан сотилмоқда.\nАйни пайтда Озодликка Ўзбекистонда ишлаб чиқарилаётган препаратнинг “қора бозор”га чиқиб кетгани ва нархи 550 минг сўмдан 1 миллион сўмга кўтарилиб кетгани ҳақида шикоятлар келмоқда.\nЖумладан, сўнгги бир ҳафта ичида ижтимоий тармоқларда қолдирилган шарҳларда ҳам бу дори воситасининг нархи “қўлда” 3 миллион сўмга чиқиб кетгани айтилади.\nJURABEK LABORATORIES ширкати вакили, шундай ҳолат мавжудлиги ва улар ўз дорихонаси мисолида бунинг олдини олишга уринаётганини айтди.\n“Спекулянтларнинг олдини олиш учун ҳар кун ўзим дорихонада савдони тепасида турдим. Лекин шунда ҳам кимлардир рецепт билан келиб, биздан олиб, 1 миллион 300 минг - 1 миллион 800 минг, ҳаттоки 2 миллиондан сотишга уринганини кўрдик, афсуски. Лекин кейин одамларни сарсон қилмаслик учун рецептини текшириб, керак бўлса, докторларига телефон қилиб, сотишга уриняпмиз”, - деди Азиз Соипов Озодлик билан суҳбатда.\nТошкент вилояти Соғлиқни сақлаш бошқармаси тизимида ишлайдиган масъулнинг Озодликка айтишича, мамлакатдаги дори воситалари “қора бозор”идаги ажиотаж "узоғи билан бир неча ҳафта ичида тўхтайди".\nУнга кўра, “Нобелфармсаноат” ширкати “Фавиравир” дорисини чиқаряпти, JURABEK LABORATORIES ширкати эса “Ремдесивир”ни чиқаришни бошлаган.\n"Ремдесивир" биринчи партиясида 30 минг доза чиқди. ССВ шунинг 15 мингини тарқатди, бепул. Қолгани захирада турибди ҳозир. Шу дорилар четдан чекланган миқдорда келгани учун шунақа ажиотаж кучайиб, “қора бозор” деган ваҳима пайдо бўлганди”, - деди номи ошкор этилишини истамаган расмий.\nАйни пайтда унинг айтишича, “қора бозор” ваҳимаси пасайишига олиб келадиган яна бир янгили, бу – Вазирлар Маҳкамасининг 449-қарори.\nРасмийнинг сўзларига кўра, ушбу қарор билан фақат COVID-19 дори воситаларини сертификациялаш шарти асосида, 2021 йилнинг 1 мартига қадар расмий қайдсиз мамлакатга олиб кириш мумкин.\nУнинг таъкидлашича, аслида шу билан қайдсиз, яширинча олиб кирилаётган препаратларнинг йўли тўсилди, дори олиб келадиганлар очиқча олиб келишни бошлади.\n“Дори Ўзбекистонда тўлиқ тиббий текширувдан ўтказилади, таркиби, ишлаб чиқарилиши, серияси, сифати назоратдан ўтказилади барибир. Фақат расмий рўйхатдан ўтказиш, дори қутисидаги ёзувларни таржима қилдиришга ўхшаган процедурага вақт сарфлаш вақтинча тўхтатилди. Ҳозир тадбиркорларга енгил бўлиб қолгани учун расмий йўл билан олиб келяпти дориларни. Чунки коронавирусда ишлатилаётган дорилар одатда жуда кам қўлланилади, биздагинамас, дунёдаям захираси катта бўлмаган, шунга ажиотаж катта бўлди", деди Тошкент вилояти Соғлиқни сақлаш бошқармаси тизимида ишлайдиган, исмини ошкор қилмаётганимиз мулозим.\nУ айни пайтда, мамлакатга коронавирус дориларини ҳокимиятга яқин бир гуруҳ олиб кираётгани, бу гуруҳ "қора бозор" ва ундаги дори-дармон нархининг сунъий ошиб кетишига масъул кўрилаётганига оид иддаоларни тасдиқламади.\nВазирлар Маҳкамаси шу йилнинг 24 сентябрида «Коронавирус пандемияси даврида дори воситалари, тиббий буюмлар ва тиббий техникалар муомаласини тартибга солишга доир чора-тадбирлар тўғрисида» 2020 йил 22 июлдаги 449-сон қарорига ўзгартириш ва қўшимчалар киритишга қарор қилди.\nБу ўзгартишларга кўра, COVID-19 касаллигини даволашда қўлланиладиган қатор дори воситалари, асбоблари ва хомашёси кейинги йилнинг 1 мартига қадар мамлакатга фақат сертификациялаш шарти билан киритиладиган бўлди.\nСоғлиқни сақлаш вазирлиги 7 октябрь куни Ўзбекистонда коронавирус беморлари етарли миқдорда бепул дори-дармонлар билан таъминланаётгани, Ўзбекистоннинг ўзида “Ремдесивир” препаратини ишлаб чиқариш йўлга қўйилиши ҳақида баёнот берганди.\n“Ремдесивир” препарати айни номда дунёнинг уч давлати - АҚШ, Ҳиндистон ва Покистонда ишлаб чиқарилмоқда.\nБу дори 2015 йилда, АҚШдаги Gilead Sciences компанияси томонидан ишлаб чиқарилган ва 2020 йилнинг май ойида, дунёдаги COVID-19 пандемиясини инобатга олган ҳолда, Ҳиндистон ва Покистондаги 5 та ширкатга ишлаб чиқариш ҳуқуқи берилган.\nЖаҳон соғлиқни сақлаш ташкилоти COVID-19 пандемияси тўхтаганини эълон қилгунича фақат шу ширкатларга дунёнинг 127 давлатида "Ремдесивир" препаратини сотиш ҳуқуқи берилган.\nJURABEK LABORATORIES ширкати вакилига кўра, бу масала атрофлича ўрганилган.\nУ препарат хомашёсини Ўзбекистонга олиб келиб, унинг ўзини ишлаб чиқариш ҳамда сотишда "ҳеч қандай юридик зиддият йўқ"лигини айтди.\nССВ берган расмий маълумотга кўра, 14 октябрь соат 18:00 ҳолатига кўра, Ўзбекистонда коронавирус инфекцияси қайд этилганлар сони 61 950 (+91) нафарни ташкил этмоқда, 2 485 бемор шифокорлар назорати остида даволанмоқда.\nАммо, мамлакатдаги мустақил манбалар ва шифокорлар, асл рақамлар бундан анча баландлиги, шу боис мамлакатда COVID-19 касаллигига чалинган беморлар аниқ сони қанчаю уларни даволаш учун зарур дори-дармонга асл эҳтиёж қандай - аниқ айтиш имконсиз, демоқдалар.\nCOVID-19: Расмий ва норасмий беморлар - бепул “Ремдесивир” ҳаммага ҳам йўқ


ЯНГИ ЙИЛГА МУНОСИБ СОВҒА|Оҳангарон ҳаёти - Жизнь Ахангарана\nЎтиб бораётган йилимиз, ҳақиқий маънода, туманимиз ҳаётида тарихий йил бўлди, деб бемалол айта оламиз. Биргина ижтимоий соҳа объектлари қурилишини оладиган бўлсак, бир йил ичида кўплаб боғча, мактаб ва қишлоқ оилавий поликлиникалари бунёд этилди.\nКуни кеча туманимизнинг энг олис қишлоқларидан бири бўлган Кўксаройда 22-умумтаълим мактаби янги биносининг очилиш маросими бўлиб ўтди. Эски мактаб биноси 1985 йилда ҳашар йўли билан қурилган бўлиб, айни пайтда замон талабларига умуман жавоб бермас эди. Янги йил арафасида янги мактаб биносининг фойдаланишга топширилиши кўксаройликлар учун катта туҳфа бўлди.\nТадбирда Ўзбекистон Республикаси Президенти давлат маслаҳатчисининг ўринбосари Алишер Усмонов, вилоят Халқ қабулхонаси раҳбари Акмал Исабоев, туман ҳокими Ўктам Турсунов иштирок этди.\nМазкур мактаб биноси 144 ўринга мўлжалланган бўлиб, унинг қурилиши “Фактор глобал сервис” МЧЖ қурувчилари томонидан амалга оширилди. Лойиҳанинг умумий қиймати 1 миллиард 900 миллион сўмни ташкил этди.


Обама қарорини ўзгартирди\n13 май 2021, Тошкент вақти: 07:05\nАҚШ қўриқчиларининг Абу Ғрайбдаги тутқунларга нисбатан қийноқ қўллагани акс этган бу каби суратлар 2004 йили жамоатчиликка ошкор бўлгач¸ улар дунë бўйлаб кескин норозиликка сабаб бўлган эди.\nПрезидент Обама кутилмаганда Америка ҳарбийларининг терроризмда айбланган маҳбусларни қийноққа солгани акс этган махфий суратларни ошкор этишни таъқиқлашга қарор қилди.\nБарак Обама¸ ўзининг аввалги баëнотларига тескари бўлган бу қарорини чоршанба куни Оқ уйда мухбирлар билан учрашув чоғида эълон қилди.\n- Бу суратларни жамоатчиликка кўрсатиш кичик бир гуруҳ одамларнинг ўтмишда қилган ишларини яхшироқ англашимизга ëрдам бермайди. Аксинча¸ бу суратларни ошкор қилиш дунë бўйлаб Америкага қарши ҳиссиëтларни янада алангалатади ва хориждаги қўшинларимизни катта хавф остида қолдиради¸ деди президент Обама ўз қарорини изоҳлай туриб.\nОбаманинг бундай баëноти¸ унинг айни масалада атиги бир ой аввал қилган чиқишининг тамом тескарисидир.\nЎтган ой суднинг бу суратларни ошкор қилиш ҳақдаги ҳукмини шарҳлай туриб президент Обама¸ бу ҳукмга бўйсуниш лозимлигини таъкидлаган эди.\n“Ҳозирча Мудофаа вазирлиги ва разведка бошқармаси тортмаларида махфий сақланаëтган янги расмларда¸ аввалги суратларда кўрилмаган фавқулодда сенсация йўқ”¸ деб қўшиб ўтди Обама чоршанба куни.\nИроқдаги Абу Ғрайб қамоқхонасидаги маҳбусларнинг Америка терговчилари ва қўриқчилари томонидан қийноққа солингани акс этган фотосуратлар 2004 йили жамоатчиликка ошкор бўлгач¸ бу суратларда акс этган қийноқ сиëсати дунë бўйлаб¸ хусусан мусулмон дунëсида аксил-америкавий ҳиссиëтлар тўлқинини туғдирган эди.\n13 май кунги баëнотида президент Обама маҳбусларни қийноққа солишни Америка қадриятларига зид дея қоралай туриб¸ бу жиноят учун жавобгар алоҳида одамларнинг 2004 йилдаëқ тегишли жазога тортилганини айтди.\nАйтилишича¸ эндиликда Обама маъмурияти Фуқаролик эркинликлари бўйича Америка иттифоқи бошлаган маҳкама жараëнига қайтиб¸ бу суратларнинг ошкор қилинмаслиги учун курашни давом эттиради.\nПрезидент Обаманинг қийноқлар акс этган суратлар борасида ўз қарорини кескин ўзгартиргани¸ Америка ва халқаро майдондаги ҳуқуқ ташкилотлари ҳафсаласини қаттиқ пир қилди.\nБу суратларнинг тўлиғича жамоатчиликка ошкор этилиши учун курашаëтган Фуқаролик эркинликлари бўйича Америка иттифоқи Обаманинг чоршанба кунги баëноти унинг ўзи такрорлаб келган шаффофлик ва жавобгарлик ҳақдаги баëнотлар устидан кулиш эканини таъкидлади.\nИттифоқ адвокати Амрит Сингҳ¸ бу суратларни ошкор қилиш жамоатчилик номидан амалга оширилган зўравонликлар кўламидан айни шу жамоатчиликни хабардор қилиш учун ўта муҳимлигини айтади.\nХалқаро Амнистия ташкилоти эса¸ бу суратлар ортидаги бор ҳақиқат ҳали ҳам сир тутилаëтганини таъкидлади. Ташкилотнинг Америка идораси раҳбари Ларри Фокс¸ Америка халқини алдаб¸ маҳбусларни энг фундаментал ҳақлардан маҳрум қилишга буйруқ берган ҳукумат расмийларининг жазосиз қолдирилиши оқибати ташвишли эканини урғулади.\nХўш¸ яқинларгача ўзи АҚШ теговчиларининг Абу Ғрайб ва Гуантанамодаги тутқунларга нисбатан қийноқ қўллагани ва бу жараëнга маъсул бўлганларни жамоатчиликка ошкор қилиш заруратини гапириб келган Барак Обама қарорининг тескарисига ўзгариши ортида қандай сабаб турибди?\nАҚШ Мудофаа вазири Роберт Гейтснинг чоршанба куни Намояндалар палатаси қошидаги Қуролли хизматлар қўмитаси олдида қилган баëноти¸ бу саволга жавобдек эшитилади.\n- Бизнинг қўмондонларимиз¸ Афғонистондаги қўшинлар қўмондони генерал Дэвид МакКиернан ҳам¸ Ироқдаги қўшинлар қўмондони генерал Рэй Одиерно ҳам бу суратларнинг жамоатчиликка ошкор қилиниш эҳтимолидан жиддий хавотир изҳор қилдилар. Генералларимизни бу суратлар эълон қилинишининг Америка ҳарбийлари ҳаëтига зомин бўлиши қаттиқ ташвишга солмоқда. Мен ҳам бу ташвишларга қўшиламан¸ деди Мудофаа вазири Гейтс.\nАфтидан¸ бу ташвишга президент Обама ҳам қўшилган ва шу боис бу масаладаги аввалги қароридан воз кечган.\nАфғонистон ва Ироқдаги урушни якунлашни ўз устивор мақсади қилиб белгилаган Обама учун¸ ҳукуматни шаффофлаштиришдан кўра кўпроқ ана шу урушда ғалабага эришиш муҳимроқ¸ афтидан.


МУҚАДДАС ДИНИМИЗНИНГ ФАЗИЛАТИ — Zamaxshariy.uz\nМУҚАДДАС ДИНИМИЗНИНГ ФАЗИЛАТИ\nИслом — илму маърифатга етакловчи муқаддас дин. Аллоҳ таоло Пайғамбаримиз Муҳаммад соллаллоҳу алайҳи васалламга нозил қилган илк оятларида бундай амр қилади: “Ўқинг ( эй Муҳаммад! Бутун борлиқни)яратган зот бўлмиш Раббингиз исми билан! (У) инсонни лахта қондан яратди. Ўқинг! Раббингиз эса карамли зотдир. У инсонга қалам билан(ёзишни ҳам) ўргатди. У инсонга билмаган нарсаларини билдирди” (Алақ сураси 1-5 оятлар). Дунёда ислом диничалик илм ўрганишга ва уни ўргатишга катта ахамият берган дин йуқ. Демак, ислом динида илм ҳар қандай бойликдан устун келадиган бебаҳо дурдонадир. Ислом Аллоҳ ягона деб эътиқод қилиб, унга бўйсунмоқлик ва бутун қалб билан унга ихлос қилмоқлик ва Аллоҳ буюрган диний эътиқодга иймон келтирмоқ демакдир. Ислом мисоли бир қайнаб турган булоқ бўлса, илм ундан отилиб чиқаётган зилол сув зарраларидир. Кимгаки ана шу сувдан ичиш насиб қилган бўлса, дунё ва охиратда унинг даражаси баланд бўлади. Тарихдан маълумки, бизнинг бобакалонларимиз ислом дини асосида фанларни чуқур ўзлаштириб илм чўққисида баланд парвоз қилганлар.\nҲозиргача ва ҳатто қиёматгача инсониятни лол қолдирадиган даражадаги илм, фан ютуқларига эришганлар. Бугунлик кунда ҳам юртимизда олиб борилаётган одилона сиёсат халқимизнинг илмга бўлган қизиқишини кундан кунга ошириб инсон манфаатини юқори даражага олиб чиқишга қаратилган. Айниқса, Ўзбекистон Республикаси Президенти Шавкат Мирзиёевнинг “Диний- маърифий соҳа фаолиятини тубдан такомиллаштириш чора-тадбирлари тўғрисида”ги фармони кўп асрлик миллий ва диний қадриятларимизни асраб-авайлаш, дунё илм фани ва маданияти ривожига улкан ҳисса қўшган аждодларимизнинг бебаҳо меросини ўрганиш, унинг асосида ёшларни комил инсон этиб тарбиялаш, жамиятда барқарор ижтимоий-маънавий муҳитни таминлашнинг муҳим шартларидан бири ҳисобланади. Миллий ва диний қадриятларимиз билан чамбарчас боғланиб кетган муқаддас динимиз — ислом динида ҳам инсон, шахс манфаати энг биринчи ўринга қўйилади. Зотан, ислом динининг нозил қилинишининг бош сабаби ҳам ва бу муқаддас диннинг асл моҳияти ҳам инсон манфаатини олийларга кўтариш эди. Қуръони каримнинг бир қатор ўринларида бу умуминсоний юксак қадрият алоҳида таъкидланган. Инсон манфаатлари ҳақида сўз юритилар экан, аввало ислом дини инсон зотига дунёдаги барча нарсалар унга беминнат хизмат қилиши учун яратилган зот сифатида қарашлигини алоҳида таъкидлашимиз лозим. Ислом инсон учун лозим бўлган маънавий ва моддий манфаатлар уйғунлигини ўзида мужассам эта олган диндир.Шунинг учун ҳам мусулмон кишисига яхшилик эшиклари доимо очиқ.\nАллоҳнинг кенг раҳмати, беқиёс савоблари ва раҳмати соясида бу эшиклардан хоҳлаган вақгида кираверади. Савоб ишлар сирасига яхши ва эзгу ишлар, яъни жамиятга фойдаси тегадиган амаллар киради. Шу жумладан, қуйидагиларни ҳам кўрсатиш мумкин: хайру саховат, муҳтожлар ва етимларга яхшилик қилиш, омонатдорлик, кечиримлилик, қариндош-уруғ бйлан силаи-раҳмда бўлиш, яхши қўшничилик, беморларни зиёрат қилиш, илм олишга ҳаракат қилиш ва ёшларни илмга даъват қилиш, жамиятда тинчлик-хотиржамликни таъминлашда фаол бўлиш; гуноҳ-маъсият ишлардан тийилиш каби мукаддас туйгуларни уз ичига олади. Аёллар, болалар, қариялар, касал ва дардманларни таҳқирлаш таъқиқланган. Хотин-қизларнинг номуси ва иффати ҳар қандай шароитда ҳурмат қилиниши шарт. Қорни оч қолган кишилар тўйдирилиши зарур, яланғоч қолганлар кийинтирилади ва жабр кўрган, дардга чалинган одамлар учун тиббий ёрдам кўрсатилади. Ҳаттоки Ислом динига алоқаси бўлмаган инсонлар ҳам бундан мустасно эмаслар..Ислом шариати инсониятнинг шахсини тарбиялаш, келажак авлодни етиштириш, салоҳиятли уммат барпо қилиш, дунёда ҳам, охиратда ҳам саодатманд бўлишни кафолатини берган ягона диндир. Бу шариат инсониятнинг барча мушкулларини, барча замонларда, барча маконларда уларнинг хилма хиллигига қарамай еча оладиган, муолажа қиладиган ягона диндир.\nАллоҳ таоло Ислом дини охирги дин бўлишини ихтиёр қилди. Муҳаммад алайҳиссаломнинг шариати эса ўзидан олдинги барча шариатларни насх — бекор қилди. Бу шариат ниҳоятда ривожланган инсонлар учун барча замон ва барча маконга мос келадиган шариатдир. Бу борада Қуръони Каримда шундай дейилади: «Ким Исломдан бошқа динни хохдаса, бас, ундан бу ҳаргиз қабул қилинмас ва у охиратда зиён кўргувчилардан бўладир»(«Оли Имрон» сураси, 85-оят). Чунки инсониятни хар икки дунёда хам азизу мукаррам ва даражаси баланд, обрў — эътиборга эга бўлишига сабаб бўлгувчи нарса шак шубхасиз ислом ва илмдир. Аксинча инсонни хорлик ва таназзулга, залолатга етакловчи адашишига сабаб булгувчи нарса эса исломсизлик ва илмсизликдир. Зеро илм инсонга дунёда ҳам,вафот этганидан кейин ҳам, охиратда ҳам, манфаат етказиб туради. Аллоҳ таоло ҳаммамизга савоб ишларда бардавом бўлиб, иноқ-иттифоқ, аҳилликда ҳаёт кечиришимизни насиб қилсин.\nPrevious Post:ЁШЛАРИМИЗДА ОГОҲЛИК ТУШУНЧАСИНИ ШАКЛЛАНТИРАЙЛИК.\nNext Post:“ОММАВИЙ МАДАНИЯТ” МАДАНИЯТСИЗЛИКНИНГ КЎРИНИШИДИР


Galaxy S8: мобил технологиядаги сўнгги 12 инновация - Terabayt.Uz\nGalaxy S8: мобил технологиядаги сўнгги 12 инновация\n29 март куни расман тақдим қилинган Samsung Galaxy S8 ва S8 Plus флагман смартфонлари хусусида деярли барча маълумотлар маълум қилинди. Йилнинг энг пешқадам илғор смартфони бўлиши кутилаётган Galaxy S8 хусусида қуйида 12 та муҳим инновацион янгиликни эслатиб ўтмоқчимиз. S8 ва S8 Plus’даги фарқ уларнинг ўлчами ва аккумулятор сиғимида.\nЭнди смартфонни блокировкадан чиқариш учун унга қиёфани тутса бўлди. У ўз эгасини танийди. Қолаверса, кўзнинг рангдор пардасини сканер қилувчи сенсорнинг борлиги ҳам аҳамиятли. Бу тизим жуда тез ва аниқ ишлаши билан кечанинг ўзидаёқ барчанинг диққатини тортган. Қолган муҳим жиҳатлар хусусида.\n“Четидан – четигача экран”ли дизайн\nSamsung’нинг фикрича, 5,8 ва 6,2 дюйм дисплейларнинг ромсиз дизайни смартфонлардаги бош инновациядир. Galaxy S8 экран томонларининг нисбати 18,5:9’га тенглиги билан “келажак смартфони”, дея айтилмоқда. Экран янада чўзилган ва олд панелни деярли тўлиқ эгаллаб турибди. Тўғри, ундан бир оз кичкина LG G6 экрани томонларининг нисбати 18:9’га тенг. Бироқ, кўпчиликнинг фикрича, Samsung флагманининг жозибадорлиги юқорироқ. Боиси, LG смартфонида экран ёнларида рамка мавжуд ва экран ҳам текис. Samsung эса бу галги “байроқдор”ларида аввалги Galaxy S7 edge’никидан силлиқроқ букик экрандан фойдаланган. Энди ҳар иккала талқиндаги S8 шундай букик экранларга эга бўлади.\nЭкраннинг пикселлар сиғимини танлаш мумкин\nGalaxy S8’нинг Super AMOLED матрицасининг пикселлар сиғими 1440х2960 белгига тенг, 4K сиғимли. Аммо, менюда уни 2220х1080, ҳаттоки 1480х720 пикселли қилса ҳам бўлади. Иловалар элементлари ҳам экранда шунга кўра акс этади. Бу функция қувватни тежаш учун жорий қилинган. Шу орқали 3000 (S8 Plus’да 3500) мА соат ток сиғимига эга аккумулятор 2,5 кун мобайнида ишлайди.\nКорпус янада чўзилди\nҲали бундай ўлчамдаги смартфондан фойдаланишга кўз ҳам, қўл ҳам ўрганмаган. Экран атрофи рамкадан холи бўлгани туфайли интерфейс элементларидан фойдаланишга мослашиш учун вақт керак, шунингдек бу чўзинчоқ смартфонни бир қўлда бошқариш имконсиз. Galaxy S8 155 грамм, Galaxy S8+ эса 173 грамм вазнга эга. iPhone 7 смартфони 20 грамм енгилроқ бўлса ҳам, экран масаласида кореялик рақибига мағлуб бўлади.\nҚувват тежашда ном қозонган Qualcomm Snapdragon 835 процессорига эга смартфонлар фақатгина АҚШда сотилади. Қолган мамлакатларда сотувга чиқадиган Galaxy S8 компаниянинг шахсий Exynos 8895 чипида ишлайди. Умуман олганда, бу – яхши ҳам, ёмон ҳам эмас. Уларнинг ҳар иккаласи 8 ядроли бўлиб, ишлаш тезлиги 10 нанометрли техник жараённи ташкил этади. Qualcomm Snapdragon 835’даги илк 4 ядронинг частота тезлиги 2,35 гигагерц ва қолган 4 ядроники 1,7 гигагерц. Exynos’да эса 4 та ядро 2,35 гигагерц ва қолган 4 таси 1,9 гигагерц тезлигида ишлайди.\nКучли, аммо бир объективли камера\nОлд камера 8 мегапикселли, орқа камера — 12 МП. Dual Pixel технологияси ёруғлик паст жойда ва кичик объектларни сифатли суратга олишда ёрдам беради.\nОптик яқинлаштириш, кенг бурчак остида суратга олиш имконини берадиган қўш объективли бош камералар урф бўлаётган бир пайтда, кореяликларнинг бир модулли бош камераси кутилмаган янгилик бўлди. Афсуски, S8’да тасвир сифатини йўқотмасдан туриб, уни яқинлаштириш имконсиз.\nЛекин, худди шундай дизайндаги S7/S7 edge’га ҳам бир модулли бош камера “йилнинг энг яхши смартфони” ёки “энг яхши камерафони” бўлишларига халақит қилмади. Samsung бу гал ҳам яхши сурат оладиган камерага урғу берган. Камераларнинг ёруғликни қабул қилувчи приборлари ҳажми F1.7 бўлган, қўш-пикселли матрицага эга модулдан фойдаланган. Бу ерда компаниянинг камера иловаси ҳам аниқ-тиниқ сурат олинишида муҳим ўрин тутади.\nБош камеранинг кадрларни қайта ишлаш алгоритми такомиллашгани боис, суратларнинг юқори аниқликда акс этиши айтилмоқда. Мисол учун, камера ҳар гал 3 та кадр олади ва улардаги энг яхши жиҳатларни бирлаштириб, омихта кадрни тақдим қилади. У Galaxy S7’нинг камерасидан тез ишлайди. Олд камера янада илғорлашган — 8 Мп! У кенг бурчак остида сурат олади. Шунингдек, автофокус тизимига ҳам эга.\nБармоқ излари сканерининг жойлашуви “ғалати”\nЭкран “четидан – четигача” дизайнда тугмалардан холи ишлангани эвазига, бармоқ излари сканерига орқа панелдан жой ажратилди. Унинг корпус маркази эмас, камера ёнига жойлаштирилгани ғалатироқ. Натижада, фойдаланувчи бармоғини тўғридан-тўғри сканерга қўйишини учун аввал панелга кўз ташлашга мажбур. Аммо, мавжуд қоидаларни кимдир четалб ўтиши ҳам керак. Айниқса, бу пешқадам компанияларга ярашади.\nIP68 стандарти смартфон корпусидан сув ҳамда чангни ўтказмайди\nБу турдаги чидамли корпус ижодкорининг янги смартфонлари ҳам дам олиш пайтлари чўмилиш ҳавзаларида суратга олишни, ёмғир остида ҳам суҳбат қуришни хуш кўрганлар учун айни муддао. Galaxy S7 ва янги А-сериясидаги смартфонларнинг бу жиҳатларига ҳозирча оммавий тарзда норозилик кузатилмаяпти. Демак, янги гаджетлардаги бу жиҳат ҳам ўзини оқлайди.\nGalaxy S8 девайси 64 ГБ доимий хотира билан таъминланди. Бу аввалгига нисбатан 2 баробар кўп дегани. Оператив хотира сиғими эса 4 гигабайтни ташкил қилади. Бугунги кунда 6-8 ГБ “оперативка” ўрнатиб, харидорларнинг диққатини тортишга уринаётган компаниялар ҳам бор. Аммо, экспертларнинг фикрича, ҳозирги даврда смартфон яхши ишлаши учун ундаги 4 ГБ тезкор хотира кифоя қилади ва бундан ортиғи шунчаки маркетинг сиёсатидир. Гибрид бўлмачага 1 дона SIM-карта ёки хотира флешкаси ўрнатиш мумкин.\nBixby – “тугмача”ли ёрдамчи\nБугунга қадар Siri, Alex каби виртуал ёрдамчиларни билардик. Galaxy S8’да Samsung ўзининг илк овозли ёрдамчиси бўлган Bixby’ни татбиқ қилди. Уни чақириш учун корпус ўнг биқинидаги махсус тугмачани босиш керак. У билан инглиз тилида суҳбатлашиш, маслаҳат сўраш, маълумот олиш, маълумот-тавсия сўраш, унга эслатмаларни айтиш мумкин. Ишлашига кўра, у Apple’нинг Siri ёрдамчисини эслатади. Шунингдек, Google ассистент каби, Bixby ҳам буйруқни тушунади, қўшимча топшириқларни бажаради. Samsung кейинчалик Bixby’ни интернет буюмлар ва “ақлли уй”га улаб, фойдаланувчига масофадан туриб турли қурилмаларни бошқариш, хавфсизлик ёки бирор жараённи назорат қилиш имконини бериш режасида.\nБугун кутилмаган ранглар ҳам смартфон савдосига ижобий таъсир ўтказмоқда. Мисол учун, Huawei яқинда намойиш қилган P10’нинг ўзига хос яшил ва кўк рангли талқини, Apple’дан қизил рангли iPhone 7. Samsung ҳам янги флагманини маржон ранг, кўк, кулранг-сирен, арктик-оқ рангли талқинларда ишлаб чиқаради. Жумладан, S8 21 апрелдан бошлаб 5 та рангли: тим қора (Midnight Black), кумуш (Arctic Silver), тилла (Maple Gold), кўк (Coral Blue) ва сирен рангли (Orchid Gray) корпусда сотувга чиқади.\nНарх-наво: кутилганидан арзон\nSamsung Galaxy S8 ва S8 Plus’нинг халқаро бозорда 970 ҳамда 1065 АҚШ долларидан сотилиши кутилмоқда. 5.7 дюймли LG G6 билан солиштириб кўрилганида (915 доллар), янги процессор, замонавий камера учун бу адолатли нарх.\nТақдимотнинг аксарият қисми флагманлар учун ишлаб чиқарилган Gear VR виртуал воқелик шлеми ҳамда унинг бир қўлда бошқариш мукин бўлган жажжи пультига бағишланди.\nШунингдек, Gear 360 камераси 4K сиғимли тасвирни 360⁰ градусда ёзиб олади. Samsung DeX док-станцияси ёрдамида эса смартфонга HDMI-монитор, клавиатура ва сичқонча улаб, уни персонал компьютерга айлантириш мумкин.\n#Galaxy #Galaxy S8 #Galaxy S8 Plus #инновация #технология


Жаҳон 23:34 / 19.10.2021 10081\n“Толибон” ҳаракати вакиллари Афғонистон бўйича Москвада ўтказиладиган учрашувда иштирокчи мамлакатлардан иқтисодий ва сиёсий қўллаб-қувватлашни сўрашни мақсад қилган. Бу ҳақда ҳаракат вакили, ахборот ва маданият вазири ўринбосари Забиҳулла Мужоҳид маълум қилди.\n“Биз Москва анжуманида қатнашувчи мамлакатлар, қўшниларимиздан бизни қўллаб-қувватлашларини сўраймиз. Айниқса, мамлакатлар иқтисодий ва сиёсий-дипломатик соҳаларда масъулиятли бўлиши ва Афғонистонни қўллаб-қувватлашларини сўраймиз”, – деди Мужоҳид.\nТолиблар вакилининг таъкидлашича, Афғонистон минтақа хавфсизлиги ва барқарорлигида муҳим роль ўйнайди ва делегация тегишли масалаларни муҳокама қилишни режалаштирган.\nМаълумот берилишича, толиблар делегациясига муваққат ҳукумат раҳбари ўринбосари мавлавий Абдул Салом Ҳанафий бошчилик қилади. Делегация таркибига ташқи ишлар вазири мавлавий Амир Хон Муттақий ва бошқа қатор вазирлар киритилган.\nРоссия ТИВнинг хабар беришича, тадбирда минтақадаги 10 мамлакат вакиллари иштирок этиши режалаштирилган.\n08:11 / 01.12.2021 7810